PEDAGOG » Blog Archive » Адабий асарда бадиий сўз воситаларидан фойдаланиш! (Шабоний шеърияти асосида)\nАдабий асарда бадиий сўз воситаларидан фойдаланиш! (Шабоний шеърияти асосида)\nIyun 26th, 2008\nАдабий тил халк тилининг муайян колига солинган шакли булиб, тилнинг лексик-семантик, грамматик ва стилистик хусусиятларини камраб олади, узининг барча хусусиятлари билан бадиий адабиётда намоён булади. Бирок хар кандай бадиий асарни адабий тил намунаси деб хисоблаш нотугри, бу хол бадиий асарнинг индивидуаллигини истисно килади.\nБошкача айтганда, адиб хал?; тилидан ва адабий тилдан имконияти даражасида фойдаланади.\nИжодкорнинг махорати унинг халк тилидан канчалар бахраманд эканлига ва она тилининг хусусиятларини бадиий матнда кай даражада махорат билан кўллай олишидан иборатдир. Шу билан бирга у тилнинг семантик-стилистик имкониятларини очиб бериши лозим. Худди мана шу уринда ижодкор окказионал (ноодатий) холатлар вужудга келтиради, тилнинг лексик-семантик тараккиёти учун хизмат килади.\nБиро? бу нарса хар кандай адибнинг хам имконият даражасида булавермайди. Бадиий асар ори?али адабий тил ривожига хисса кушиш, унинг сайкал топишини таъминлаш ёлгиз классикларгагина насиб ?илади, улардан намунали нут? услубларини урганиш имкониятлари булади. Буни, айни?са, шеърий асарларда куриш мумкин.\nШеърий асар хал? тилининг юксак шакли булганлиги учун чукур лисоний тад?и?отни талаб килади. Шеърият тилининг функцияси оддий, хал? тилининг функциисига мос келмайди, унинг кандайдир узига хос тимсолий мураккаблигини ташкил килади. Шеърият тили -мураккаб тил бўлиб, унда тушунчалар бир хил тимсоллар воситасида белгиланади, узга тимсолларда изохланади, бош?алари билан хулосаланади. Шеърият тилининг асосий хусусияти яна шундаки, унда тимсоллар воситасида янги, мавхум тасаввур – иллюзия пайдо булади. Шунинг билан бир каторда шеърий тимсолли сузлар реал, мавжуд сузларнинг алохида функцияси сифатида инъикос этилади, чунки шеъриятнинг узи бизни ураб турган объектив\nборликнинг бир инъикосидир. Шоир халк тилидаги сузларни олиб бошка сузлар билан киёслайди, бир тушунчани иккинчи тушунчага чогиштиради, натижада учинчи янги фикр хосил булади. Бу хол тилнинг лексик-семантик ривожини таъминлайди. Шеърий тилда стилистиканинг урни мухим, чунки оддий нуткдаги бир маъноли сузлар шеъриятда кучма маъно касб этади, бу хол стилистик йул билан амалга оширилиб, семантика доимо етакчи уринда туради, чунки шоирнинг стилистик услубдан кузлаган максади хам оригинал маъно ифодалашдир. Шеърий асар узида нафакат тилнинг маълум бир шаклини мужассам этади, балки тилда ифодаланган маъно ва туйгуларни хам акс эттиради.\nАсар бадииятини юзага келтирувчи воситалар ухшатиш, сифатлаш, муболага, суз такрори, товуш такрори ва бошка воситалар маъно ифодаси учун хизмат килади ва бадиий нуткнинг хусусий белгилари саналади.\nУшбу маколада ана шу бадиий воситаларни Мухаммад Шабоний шеърияти мисолида куриб чикамиз.\nXVI аср узбек адабиёти вакили Мухаммад Шабоний девонининг катта кисмини газаллар ташкил килади, бинобарин, газалларнинг лексик-семантик тахлили шоир асарлари тилининг маънавий хусусиятларини тадкик; килиш имкониятини беради.\nШабоний лисоний савияси юксак ижодкор сифатида уз газалларида суз куллаш махоратини намоён кила олди. У сузларнинг лексик-семантик имкониятларига таянган холда шеърий санъат намуналарини яратди, сузларнинг янги маъноларини кашф килди. Адабий анъаналар асосида уз газалларида тахаллусдан кофия яратиш борасида хам фойдаланди.\nШабоний газалларида бадиий восита сифатида ухшатишлардан кенг фойдаланилган, Шеъриятда ухшатиш бадиийликни таъминлайди. Шоир шеър юситасида табиий асосдаги жисм ёки х.одисаларни ручият дунёсига кучиришга харакат килади. У бир нарсанй тавсифлаш учун уни узга нарсаларга киёслаб, ухшатишлар, эпитетлар излайди, яьни шоир ухшатишлар ёрдамида сузлайди. Маълум бир жисмлар учун кулланилган сифатлашлар муваффакияти шундаки, уни шоир рамз даражасига кугаради. Таникли тилшунос олим Потебня тилнинг лугат таркиби бойиб бориши жараёнида сузнинг\nдастлабки маъноси йукрла боришини таъкидлаб, рамзнинг пайдо булиншни курсаттанда, сузнинг образли ифодалай олиш хусусиятини назарда тутган эди. Буни у куйидагича изохлайди: сузнинг уз унутилган маъносини тиклашга булган талаби рамз хосил булишининг сабабларидан бирщщр.\nРамз ухшатишни илохийлаштиришдир. Шоир рамз воситасидан фойдаланар экан, ухшатиш учун деталларни илохий ш табиий манбалардан излайди.\nШабоний уз газалларида маъно бутунлигини таъминлаш максадида кайтарик. усулидан хам фойдаланган. Бадиий адабиётда бу ходиса радцулматлаъ санъатидеб номланади. Бу санъатда газалнинг матлаъсида келтирилган мисра максад ёки гояни таъкидлаш, мустахкамлаш, асарнинг композицион-семантик яхлитлигини таъминлаш учун газалнинг охирида Кайтарилади.\nРаддул матлаъ санъати шу уринда газалнинг композицион бугунлигини, маънавий тадрижийлигини таъминлашга хизмат *^1лади. Жумладан, Шабоний девонидаги бир газалда:\nБиринчибайт: Хаёлим лаълинг уш алдама, жоним Шакартек суз била алдама, жоним.\nОхирги байт: Шабонийкузлариндин дурфишондур, Хаёлинг лаълинг уш алдама, жоним.2\nБу газалда матлаъдаги биринчи мисра макгаъда иккинчи, охирги мисра булиб келган. Факат бир истисно: биринчи уринда хаёл сузи I шахе бирлик, эгалик кушимчаси билан булса, охирги миерада II шахе эгалик куишмчасини олган. Раддул матлаъ санъати кулланган иккинчи газалда:\nБиринчи байт: К^изил ёк;ут ичиндадур мурассаъ лаъл аро тузган,\nМенинг жонимга рщм этмас, кунгулриштасиниузган.\nОхирги байт: Шабонийдилбари хуснин не янглигвасф этабилгай,\nКизил ёщут ичиндадур мурассаъ лаъл аро тузган.3 Маънавий тадрижийлик шунда куринадики, матлаъда фикрнинг фокус нуктаси, бошланиши, мактаъда биринчи мисра жамъ санъатини хосил к>шгани х.олда бутун фикрни жамлаш учун келтирилган, иккинчи мисра раддул матлаъ санъатини хосил килгани холда бевосита хулоса учун такрорланади. Бу ерда хам санъат, хам хулоса, хам семантик\nМухаммад Шабоний бадиий адабиётдага талмщ санъатидан хам кенг фойдаланган. Талмщ каломда машхур кисса, нодир шеър ёки мак.олга ишорат кдлинади. Шабоний асарларида маищур суз усталарининг асарларига ишоралар куплаб учрайди.\nШабоний газалларида талмихнинг яна бир усули, макрл ёки матал, масални байтга узлаштирган холда сингдириб юбориш усули хам мавжуд. Масал киритиш икки услубда булади. Биринчисида масалнинг суз тартиби узгаришсиз берилади:\nЧерикнинг гардини курмай цочиптур, Масадцур: “Кул цочар урмац ичинда ‘*.\nИккинчи услубда масал таркибига узгартиш киритилади. Шоир бу уринда масадцан ижодий фойдаланади. Уни уз холича келтирмайди, балки масал ёки макрлнинг бутун мазмунидан келиб чик.к.ан холда, асарнинг лейтмотивига айланадиган фикрни вазнга солиб, ритмга мослаган холда беради.\nШоир масадцан фойдаланиш борасида тилнинг маъно имкониятларига суянган холда узининг (лирик кахрамоннинг) ахволини иборали тарзда ифодалашга интилади ва бунга эришади хам:\nБордур масал вайронда ганж излабузумда бир нафас,\nБузмай бу тан топмас бу ганж мен бори бутун булмадим*.\nХулоса килиб шуни айтиш мумкинки, шоир узбек мумтоз адабиёти анъаналари доирасида муваффакият билан ижод килган. Шеърият хазинасини янги ухшатишлар, киёслаш ва муболагалар билан бойитган. Шабоний бадиий нущнинг жарангдорлиги ва мазмундорлигини ошириш борасида сузларнинг янги маъно кирраларини кашф этишга эришган. Бу махорат эса кейинги авлод шоирлари учун колип вазифасини уташи табиий.\nМирзо Улугбек номидаги ТошДУ тадкицотчиси.\n2 Responses на запись“Адабий асарда бадиий сўз воситаларидан фойдаланиш! (Шабоний шеърияти асосида)”\nIyun 27th, 2008\tв 10:47 am\nDomla Musajon Tojiboyev bizlarga ham “O’zbek adabiy tili tarixi” fanidan ma’ruza o’tgandilar. Ilmiy ishlarini , maqolalarini “Til va adabiyot ta’limi” jurnalida muntazam kuzatib boraman. Ijodiy faoliyati yoritilgan adib Muhammada Shayboniy edi , shekilli?!…\nYoki noto’g’ri angladimmi?\nShe’riy misollarni keltirganda yoki kursivda, yoki qorada bo’rttirib ko’rsating. Maqolani o’quvchiga oson bo’ladi.\nJasurBek Urinboev пишет:\nDekabr 15th, 2008\tв 12:20 pm\nJudayam ko’p xatoliklarga yo’l qo’yganligim uchun uzr, bularni hammasini skanerdan o’tkazilgan xolda tekshirmasdan qo’yvoribman, saytga tushganda yanada buzilib ketibdi.


Мараславин – Meducate.uz – Дорилар ҳақида маълумотлар ўзбек тилида\nHome Йўриқномалар Мараславин\nПрепаратнинг савдо номи: Мараславин® (Maraslavin®)\nДори шакли: маҳаллий қўллаш учун эритма\nфаол моддалар: 4,196 г понтий эрман ўти (Artemisia pontica L.); 0,728 г жамбил ўти (Satureja hortensis L.); 3,646 г чиннигул дарахти, ғунчалари (Syzygium aromaticum (L.) Merr. et L.M.Perry ); 1,199 г қора муруч мевалари (Piper nigrum L.); 4,196 г занчабил илдизпояси (Zingiber officinale Roscoe).\nёрдамчи моддалар: аммоний хлориди, вино сиркаси, тозаланган сув.\nТаърифи: хира эритма. Сақлаганда чўкма тушади. Ранги – жигарранг, таъми – бужмайтирувчи-нордон, ҳиди – ўзига хос.\nФармакотерапевтик гуруҳи: стоматологияда қўлланиладиган воситалар\nАТХ коди: А01АD11\nМараславин® стоматологияда маҳаллий қўлланадиган ўсимликлардан олинган мажмуавий маҳсулотлардан иборат. Антисептик, дезинфекцияловчи, яллиғланишга қарши, аллергияга қарши, буриштирувчи, маҳаллий оғриқсизлантирувчи ва регенерацияни рағбатлантирувчи таъсир кўрсатади. Маҳсулот маҳаллий қўлланилганда биринчи навбатда юмшоқ тўқималар гиперемияси ва экссудацияни ошиши кузатилади. Таркибида гипертоник концентрацияларда аммоний хлоридининг мавжудлиги экссудацияни камайиши, пародонтал чўнтаклардан токсик маҳсулотларни чиқарилиши, тикланиш жараёнларини рағбатлантирилиши ва соғайиш жараёнига олиб келади. Ўзининг фиброз ҳосил қилувчи таъсири натижасида даволаш курси сўнгида коллаган фибриллаларни ошиши ва уларни зичлашиши, шиш ва қонашни сезиларли камайишига олиб келади. Тиш тошларини олиб ташлангандан кейин ва илдиз юзаларига ишлов берилгандан кейин уни мунтазам қўллаш оғиздан ёқимсиз ҳидни бартараф этади. Препарат тиш бўйинчалари очилиб қолгандаги ўта юқори сезувчанликни камайтиради ва рН ни кислотали муҳитга силжитади, шундай қилиб, мавжуд фуроспириллёз микрофлорага бактеристатик таъсир қилади. Милк сўрғичлари тиш бўйинчаларига зич тегиб туради. Махсус пародонтал зондлар ёрдамида ўлчанганда пародонтал чўнтакларнинг чуқурлиги сезиларли камаяди.\nМаҳсулотнинг таркибига кирувчи понтий эрман ўти (Artemisia pontica L.) фаол таъсир компоненти сифатида эфир мойлари сақлайди, уларнинг ичида кўк-яшил эфир мойи энг юқори фаолликка эга. Шунингдек туйол спирти, кетон туйони терпенлар, сирка ва изовалерьян кислоталарини сақлайди.\nЭрман тизимли қўланлганда асосий фармакокинетик хусусиятлари бўлиб қуйидагилар ҳисобланади: меъда секрециясини рағбатлантириш, панкреатин ва ўт кислоталари ажралиб чиқишини кучайиши; амилаза ва липаза даражасини ошиши, таъм рецепторларини рағбатлантирилиши. Маҳаллий қўлланганида жароҳатларни, яраларни битишини, шунингдек, ҳашоротлар чаққанда терини шикастланишини регенерация ва жараёнларини тезлаштиради.\nЖамбил ўти (Satureja hortensis L.) карвакрол ва парацимол эфир мойлари, танинлар, шиллиқ моддалар сақлайди. Буриштирувчи, бактерицид, спазмолитик, кучсиз яққолликдаги диуретик, терлатувчи ва паразитларга қарши таъсир кўрсатади.\nЧиннигул дарахти ғунчалари (Syzygium aromaticum (L.) Merr. et L.M.Perry ) қуйидаги эфир мойларини сақлайди: эвгенол, ацетоэвгенол, ванилин ва кариофилен. Чиннигулнинг эфир мойлари стоматологик амалиётда антисептик восита сифатида қўлланади, оғриқ қолдирувчи таъсир ҳам кўрсатади.\nҚора муруч (Piper nigrum L.) тахминан 1,2-2,6% эфир мойлари сақлайди, улар унинг микробларга қарши самараси ва пародонтозда даволовчи самарасини белгилайди.\nТаъм нерв охирларини рағбатлантиради ва меъда шираси ва сўлак секрециясини кучайишини чақиради. Жигар ва метаболик фаолиятга таъсир қилади. Шунингдек инсектицид таъсир кўрсатади.\nМараславин® мажмуавий дори маҳсулотининг таркибига занчабил илдизпояси (Zingiber officinale Roscoe) ҳам киради. У 3% гача эфир мойлари, арил алканлари, гингердиолалар ва крахмал сақлайди. Бу асосий компонентлар қуйидаги фармакологик самараларни белгилайди: сўлак, меъда ва ўт секрецияси рағбатлантириш, қусишга қарши, антиоксидант, антиагрегант, антилипидемик ва яллиғланишга қарши таъсир.\nТаркиби бўйича фарқ қилувчи Мараславин® дори препаратидаги доривор ўсимликларнинг айрим турларининг эфир мойлари яққол яллиғланишга қарши ва антисептик таъсир кўрсатади. Эритма таркибида танин, килоталар ва бўёвчилар мажмуада антиэкссудатив, антигеморрагик ва маҳаллий оғриқсизлантирувчи таъсир кўрсатади.\nМилкларга ва милк чўнтакларига маҳаллий қўлланилганида алоҳида таркиб қисмларининг ва уларнинг мажмуасинининг фармакокинетикаси ҳақида маълумотлар йўқ.\nМараславин® ни қачон қўллаш мумкин?\nСурункали пародонтитнинг барча тасдиқланган шакллари.\nПародонтал касалликларини мажмуавий даволаш.\nПародонтитни жаррохлик усулида даволагандан кейин операциядан кейинги даврда қўлланади.\nМараславин® ни ҳар доим бу илова-варақадаги кўрсатмаларига қатъий риоя қилган холда қўлланг. Агар Сиз бирон-бир нарсада ишонч ҳосил қилмасангиз, шифокорингиз ёки фармацевтдан сўранг.\nКатталар: маҳаллий қўллаш учун, бунда даволашдан олдин даволовчи стоматолог барча тиш қаторларини механик каузал даволашни тўлиқ ўтказади, у милк усти ва милк ости тиш тошларини ва тиш бляшкаларини олиб ташлашни, пародонтал чўнтаклар чуқурлиги 5,5 мм гача бўлганда ламбосиз полировка ва кюрретажни ўз ичига олади. Мавжуд ятроген омиллар ҳам мувофиқлаштирилади, кўрсатмаларга қараб мавжуд жароҳат окклюзияларини бартараф этиш учун танлаб текислаш бажарилади.\nМаҳсулот 10 мл дан 15 мл гача оғизни интерваллар билан икки ойдан уч ой давомида чайиш учун дозаланади. Ойига камида 17 дан 20 тагача сеанс ўтказиш керак. Фаол даволаш тугатилганидан кейин ҳар 5-6 ойда назорат текширувлари билан тутиб турувчи даволаш ўтказилади. Сўнги кўрик даволаш бошланганидан 12 ойдан кейин амалга оширилади.\nБолалар: болаларда маҳсулот билан даволашнинг етарли клиник тажрибаси йўқлиги туфайли, бу ёш гуруҳида қўллаш тавсия этилмайди.\nМараславин® ни қўллаганда қандай ножўя реакциялар пайдо бўлиши мумкин?\nБарча нохуш реакциялар, шу жумладан илова-варақада таърифланмаган нохуш реакциялар ҳақида пациент дарҳол даволовчи шифокорига хабар бериши керак.\nМаҳсулотнинг айрим компонентларига ўта юқори сезувчанлик ҳақида маълумотлар бўлганида маҳсулотни буюриш мумкин эмас.\nФаол абсцесс ва йирингли экссудати бўлган пациентларга уни қўллаш тавсия этилмайди.\nЧуқурликда пародонтал тўқималарнинг патологик ўзгаришларига таъсир қилолмаслиги туфайли суяк структураларини йўқотилиши тасдиқланганда уни мустақил қўллаш тавсия этилмайди.\nКўп миқдорда органик кислоталар сақлаганлиги туфайли эритма тишнинг қаттиқ тўқималарига кучсиз деминарализация қилувчи таъсир кўрсатишига эътибор бериш керак ва уни кариесда ва тиш қаторини норезистентлигида тавсия этиш мумкин эмас.\nАгар даволовчи шифокор лозим топса, ортопедик усуллар ёрдамида тишларни умумий санацияси ўтказилади. Беморга витаминларга бой овқат ва қўшимча равишда А ва С витаминларини тавсия этилади. Даволаш вақтида ўткир ва таъсирловчи овқатлар (саримсоқ пиёз, пиёз, ёнғоқлар ва бошқалар) ни истеъмол қилиш тақиқланади, тишларни паста билан тиш шеткаси ёрдамида тозалаш ёки оғизни чайиш учун дезинфекцияловчи суюқликларни ишлатиш мумкин эмас. Оғизни эрталаб ва кечқурун совуқ сув билан чайилади. Узоқ вақт қуёш остида бўлишдан сақланиш керак.\nҲар қандай дори воситасини қўллашдан олдин шифокорингиз ёки фармацевт билан маслаҳатлашинг.\nҲомиладорлик вақтида ҳомилага ва эмизиш даврида препаратнинг таъсирини ўрганиш бўйича тизимли тадқиқотлар ўтказилмаган, шунинг маҳсулот фақат шифокор кўрсатмаси бўйича қўлланиши керак.\nАвтомобилни ҳайдаш ва юқори диққатни талаб этувчи машиналар билан ишлаш қобилиятини бузилиши ҳақида маълумотлар йўқ.\nБолалар ололмайдиган жойда сақлансин ва яроқлилик муддати ўтгач ишлатилмасин.\nПрепаратнинг дозасини ошириб юборилиши билан боғлиқ асоратлар хозирча аниқланмаган. Дозани ошириб юборилиши ҳақида маълумотлар йўқ.\nМаҳаллий қўллаш учун эритма.\n100 мл дан эритма 125 мл сиғимли тўқ жигарранг шиша ёки тўқ жигарранг ПЭТ флаконларга дозаланади.\nТўқ жигарранг шиша флаконлар алюмин ёки “Пильферпруф” типидаги полиэтилен қалпоқчалар билан беркитилади.\nТўқ жигарранг ПЭТ флаконлар “Пильферпруф” типидаги полиэтилен қалпоқчалар билан беркитилади. Ҳар бир флакон қўллаш бўйича йўриқномаси билан картон қутига жойланади.\nОригинал ўрамида, қуруқ ва ёруғликдан ҳимояланган жойда, 25оС дан юқори бўлмаган ҳароратда сақлансин. Музлатилмасин!\nФлакон очилгандан кейин яроқлилик муддати: 1 ой.


Пахтаободда сўнгги 9 ой давомида 46 минг тоннадан ортиқ сабзавот маҳсулотлари етиштирилди\nХалқ депутатлари Андижон вилояти Пахтаобод тумани Кенгашининг VIII сессияси 23 октябрь, жума куни бўлиб ўтди. Бу ҳақда туман ҳокимлиги матбуот хизмати «Tez News»га хабар берди.\nҚайд этилисича, сессия давомида туман ҳокими ва сектор раҳбарларининг озиқ-овқат маҳсулотлари нарҳларини сунъий ошиб кетишини олдини олиш ҳамда қиш мавсумига заҳира жамғариш борасидаги амалга оширилаётган ишлар бўйича ҳисоботлари тингланиб депутатлар томонидан муҳокама ўтказилган.\nХабарга кўра, Пахтаободда 2020 йил давомида жами 53 703 тонна сабзавот етиштириш белгиланган ва йиллик талаб 22 289 тоннани ташкил этиши аниқланган. Туманда сўнгги 9 ой давомида 46 298 тонна маҳсулот етиштирилган. Жумладан, аҳоли талаби 10 204 тонна бўлган картошка сўнгги 9 ой давомида 8145 тонна етиштиришга эришилган ва белгиланган режа бўйича 12 492 тонна етиштириш керак.\nТаъкидланишича, такрорий экинлардан 1089 тонна картошка олиниши белгиланган ва натижада 2020 йил якунига қадар 9234 тонна картошка етиштирилиши режалаштирилган. Аниқланишича, туман аҳолиси эҳтиёжи учун 970 тонна картошка етишмайди.\nБундан аввал Ғиждувонда 2021 йилнинг май ойига қадар захира қилинадиган озиқ-овқатлар ҳажми ва Андижон вилоятида сўнгги 9 ойда қанча сабзавот етиштирилгани маълум қилинган эди. Кейинчалик Самарқанд туманида 2021 йил май ойигача 31 минг тонна озиқ-овқат маҳсулотлари ҳамда Қўрғонтепада салкам 2 ярим минг тонна картошка захира қилиниши ҳақида хабар қилинганди.


Президент мажбурий меҳнатга оид янги фармонни имзолади » Sangzor.uz - Инновацион ахборот портали\nSangzor.uz » Сиёсат » Президент мажбурий меҳнатга оид янги фармонни имзолади\n30 июль — Одам савдосига қарши курашиш куни муносабати билан президент «Одам савдосига ва мажбурий меҳнатга қарши курашиш тизимини янада такомиллаштиришга оид қўшимча чора-тадбирлари тўғрисида»ги фармонни имзолади.\nФармонга биноан Одам савдосига қарши курашиш бўйича Республика идоралараро комиссияси Одам савдосига ва мажбурий меҳнатга қарши курашиш миллий комиссияси этиб қайта ташкил этилди. Сенат раиси бу комиссияга раҳбарлик қилади.\nМиллий комиссия вазифалари:\nдавлат органлари ва ҳудудий органларнинг, фуқароларнинг ўзини-ўзи бошқариш органлари ва нодавлат нотижорат ташкилотларининг одам савдосига ва мажбурий меҳнатга қарши курашиш ҳамкорлик қилиш;\nмиллий қонунчилик ва ҳуқуқни қўллаш амалиётини такомиллаштириш;\nодам савдосига ҳамда мажбурий меҳнатга қарши курашиш соҳасида давлат дастурлари ҳамда бошқа дастурларни ишлаб чиқиш ва амалга оширишни ташкиллаштириш;\nодам савдосига ва мажбурий меҳнатга қарши курашиш бўйича кўрилаётган чора-тадбирларни таҳлил қилиш, баҳолаш, мониторинг қилиш ва самарадорлигини ошириш;\nсоҳадаги жиноятларни аниқлаш, тафтиш қилиш, олдини олиш ва уларга чек қўйиш амалиётини ўрганиш.\nФармон билан Қорақалпоғистон Жўқорғи Кенгеси раиси, вилоятлар, Тошкент шаҳар, туманлар (шаҳарлар) ҳокимлари зиммасига одам савдосига ва мажбурий меҳнатга қарши курашиш бўйича ҳудудий комиссияларга раҳбарлик қилиш вазифаси юкланди.\nБундан ташқари, Одам савдосига ва мажбурий меҳнатга қарши курашиш бўйича миллий маърузачи институти таъсис этилди. Унинг функциялари Миллий комиссия раиси зиммасига юкланди.\nФориш туманида ОИТСга қарши кураш қандай бўлмоқда?\n11 392 0


Тажвид ўрганувчилар учун фойдали маслаҳатлар\nТажвид илмини ўзлаштиришда энг биринчи босқич киши нутқини арабий ҳарфлар талаффузига ўргатишдир. Ҳарфлар талаффузини тўлиқ ўзлаштиргач, кейин секин-аста қироат қоидалари ўрганила бошланади.\nШуни эслатиб ўтиш лозимки, киши агар ҳарфларни тўғри талаффуз қилмаса, у ҳолда унинг намози ҳам, намоздан ташқаридаги қироати ҳам дуруст бўлмайди. Киши тўғри ўқишга қодир бўла туриб, ҳарфларни нотўғри талаффуз қилса ёки оҳангга солиб, хато қироат қилса, бунинг учун у гуноҳга муносиб бўлади.\nТажвид илмини ўрганиш лозимлиги намозни адо этиш ва мўъмин банда Қуръонни доимо тиловат қилиб юриши лозимлигидан келиб чиққандир. Зеро, тажвидсиз намозни рисоладагидек ўқиш мумкин эмас. Шу сабаб ҳар бир мўъмин банда ўз имконияти даражасида ушбу илмни ўзлаштиришга ҳаракат ва жудду жаҳд қилиши керак.\nЮқорида айтиб ўтганимиздек, тажвид илмидаги энг биринчи босқич – ҳарфларнинг махражлари ва талаффузини мукаммал ўзлаштириш, тилни унга ўргатишдир. Шу йўл билан баъзи ўхшаш ҳарфлар орасидаги фарқлар ҳам кўзга ташланади, уларни бир-биридан ажратиш осонлашади.\nИккинчи босқич – нутқнинг фасоҳати билан боғлиқ. Бу, аввало ҳарфларни соф арабий усулда талаффуз қилиш ҳамда идғом, ихфо, мад, тарқиқ, тафхим ва шу каби қоидаларни амалда қўллаш билан бўлади.\nСўнгги босқич – тажвид илмини мукаммал эгаллаган, моҳир қорилар босқичи. Бу нарса вақф аломатларини билиш ва оятлар маъносига қараб тиловат қилишда намоён бўлади.\nҚуръонни мукаммал ўқишга ёрдам берадиган нарсалардан бири, авваламбор, қироат илмидан дарс қилишдир. Агар киши қироат илмини яхши эгаллаган бўлса, у учун тажвид илмини ўзлаштириш нисбатан осон кечади. Жумладан, биз сизларга тақдим қилаётган ушбу китобни яхши ўзлаштириш учун ҳам араб тилидан бир оз хабардор бўлиш талаб этилади. Ҳозирги пайтда бизда “Муаллимус-соний”, “Мабдаул-қироат” ва “Шифоҳиййа” каби ўқиш китоблари мавжуд. Агар мазкур китоблар аввал ўқиб тугатилгандан сўнг тажвид илмига киришилса, бу нарса кишига фақатгина енгиллик туғдиради. Айниқса, ”Шифоҳиййа” китоби жуда ҳам фойдали.\nТажвид илмини ўрганишда инсондан талаб қилинадиган асосий нарса доимо, муттасил равишда нутқи ва талаффузини яхшилашга қаратилган махсус машқларни бажариб юришидир. Шу йўл билан у мукаммал қироат қилиш даражасига эришади.\nҚуръон ўқишни ўрганишга мосланган машқлар икки хил усулда олиб борилиши мумкин:\n1) Тўғри ўқилган қироатни эшитиш. Бунда у моҳир қориларнинг бирига қулоқ тутади ҳамда Мусҳафга қараб, унинг кетидан сўзма-сўз кузатиб боради ва унга тақлид қилиб, ҳарфларни рисоладагидек талаффуз қилишга ҳаракат қилади. Мисол тариқасида машҳур мужаввид қорилардан ҳисобланмиш Халил Ҳусорий, Миншавий, Абдулбосит ва Али ибн Абдурроҳман ал-Ҳузайфийларнинг қироатини олиш мумкин. Чунки мазкур қорилар (айниқса ал-Ҳузайфий) бошқаларга қараганда тажвид илмига алоҳида эътибор берган ҳолда тиловат қиладилар. Аллоҳга ҳамдлар бўлсинки, бизда ушбу қориларнинг тиловати ёзилган диск ва кассеталар мавжуд. Бундан ташқари Қуръони карим тиловатини ўргатувчи махсус электрон дарсликлар ёки устоз-шогирд машғулотлари ҳам диск ва кассеталар шаклида чиқарилган. Ана ўшаларни олиб, фойдаланиш мумкин.\n2) Ҳарфларни қандай талаффуз қилинишини ўзлаштиргач, уни янада мукаммалроқ бажаришга ҳаракат қилиб, мунтазам шу нарса устида шуғулланиш. Бунда тилга қийин бўлган ҳарфлар, бирон жумла ёки оятни алоҳида қоғозга ёзиб олиб, уларни кўпроқ талаффуз қилиш ва такрорлаш ҳам яхши натижа беради. Машқлар давомида кишининг тили тиловатга келишмаслиги, қийинчиликка учраши табиий, албатта. Ана шундай ҳолларда мўъмин киши Пайғамбаримиз соллаллоҳу алайҳи ва салламнинг “Тили қийналиб ўқувчига икки баробар кўп ажр берилади” деган ҳадисларини эсга олса, қалбида таскинлик топиб, шижоати яна ошади. Шунингдек, агар тил қироатга келишмаса, Мусо алайҳис саломнинг қуйидаги дуосини ўқиш ҳам яхши натижа беради:\n“Парвардигорим, Ўзинг қалбимни кенг қилгин. Ишимни осон қилгин. Тилимдан тугунни-дудуқликни ечиб юборгин. (Токи қавмим) сўзимни англасинлар” (Тоҳа, 25-28).\nЛекин, тилим ҳеч қироатга келишмаяпти, деб ҳар хил баҳоналар қилиш, тажвид илмига беэътибор бўлиш яхши эмас. Чунки, Аллоҳ таоло айтади:\n“Дарҳақиқат, Биз Қуръонни зикр-эслатма олиш учун осон қилиб қўйдик. Бас, бирон эслатма-ибрат олувчи борми?” (Қамар, 17, 22, 40).\nБанда ниятини поклаб, ихлос билан тажвид илмини эгаллашга киришса ва Аллоҳга дуо қилиб, унга осон қилишини сўраса, албатта Аллоҳ бу банданинг йўлини енгил қилади, уни Қуръонни тўғри ўқишликка муваффақ этади, қулфи дилини очади. Аллоҳ таоло барчаларимизни Ўзининг Каломини тўғри ва тажвид қоидаларига мос ҳолда тиловат қилиб, унга чиройли амал қиладиган бандалардан қилсин!\nЗиёвуддин Раҳим ва Одилхон қори Юнусхон ўғлининг “Тажвид қоидалари” китобидан\nТажвид илми бўйича мутахассис бўлмаган кишилар тиловат қоидаларини назарий жиҳатдан, номма-ном билишлари шарт эмас. Асосийси, амалий жиҳатдан қоидаларни пухта ўзлаштириб, Қуръони каримни тўғри ўқий олиш малакасига эришсалар, улар учун шунинг ўзи кифоя қилади.\nМасалан, “Al-Qori ” (Sound Vision) электрон дарслиги фойдаланиш учун жуда қулай. Унда ҳарфларнинг талаффузи яхши тушунтирилган ҳамда ўхшаш ҳарфлар орасида фарқлар расмлар орқали изоҳланган. Шунингдек, унда 30 пора Қуръон тиловати ҳам мавжуд. “Al-Qori ” дастуридан компютер орқали фойдаланиш мумкин.


Тарихий алоқалар туризм ривожига ижобий таъсир кўрсатади - Номадлар,Турклар,Қозоқ одатлари ва анъаналари,Қозоғистон табиати,Хориждаги қозоқлар,Қозоғистон спортчилари,Қозоғистон тарихи | Kazakh TV\nҚозоғистон жаҳоннинг барча мамлакатларидан сайёҳларни ўзига жалб қилади. Ўтган йили юртимизга 8 миллион нафардан зиёд меҳмон ташриф буюрди. Хорижликларни кўркам табиатимиз ва Буюк Дашт тарихий ёдгорликлари қизиқтиради. Шунингдек, виза тартибининг енгиллаштирилиши ҳам саёҳатчилар сони ортишига сабаб бўляпти. Ҳозир жаҳоннинг 60 мамлакатидан келган туристлар республика ҳудудига виза расмийлаштирмасдан кира олади. Грузия аҳолиси ҳам шулар жумласидан. Туристик компаниялар берган маълумотларга кўра, сўнгги йил давомида ушбу давлатдан келган саёҳатчилар сони 75 фоизга ортди.\nМОНИКА ВАТИБАШВИЛИ, ТУР-АГЕНТЛИК ХИЗМАТЧИСИ:\n- Аввал грузинлар асосан иш юзасидан келса, бугунги кунда уларнинг аксар қисми Қозоғистонни кезиш, томоша қилишни мақсад қилган. Бу - қизиқарли тарихга эга ривожланган давлат. Грузин сайёҳлари кўпроқ Туркистон шаҳрини томоша қилишни истайди. Қадимий шаҳар ёдгорлик ва масжидлари билан кўркам. Бундан ташқари, кўпчиликни Қозоғистон табиати ва турли-туман ландшафтлари қизиқтиради.\nАйниқса, Буюк Ипак йўлида жойлашган Қозоғистоннинг қадимий шаҳарлари грузинларни ўзига ром этади. Қозоғистонликлар эса бу ерларни экскурсиялар ва юртимиз санаторияларида дам олаётганида зиёрат қилади. Шу билан бирга, Грузия заминида ҳам тарихий туризм ривожланишда давом этмоқда. Чунки бу ўлка ҳудудида қозоқларнинг буюк аждодлари – қипчоқлардан қолган ёдгорликлар анчагина. “Аждодлар изидан” илмий экспедицияси раҳбарининг фикрича, бу факт туризм янада тараққий этишига ижобий таъсир кўрсатади. Шунингдек, турли маданий фестиваллар, ҳунарманд усталар кўргазмаларига ташриф буюрувчилар сонини оширади.\nСАПАР ИСҚАҚОВ, «АЖДОДЛАР ИЗИДАН» ЭКСПЕДИЦИЯСИ РАҲБАРИ:\n- Грузинлар ҳамкорликда фильм яратишга тайёр. Улар қозоқлар ҳам, грузинлар ҳам ўтмишимизни билишларидан манфаатдор. Умумий тарихимиз акс этган ёдгорликлар барпо этиш даркор. Музейлар ишида ҳам биргаликда фаолият юритиш, ўзаро экспонат алмашиш зарур.\nАгарда Қозоғистон ва Грузия тарихий меросимизни оммалаштириш бўйича биргаликда иш юритса, икки мамлакат ўртасидаги туристик алоқалар ҳам янги даражага чиқади, деб таъкидлади экспедиция раҳбари.


Чиқиндиларни қайта ишлаш бўйича 31 та...\nВидеоконференцалоқа шаклида ўтган йиғилишда мамлакатимизда экологик хавфсизликни таъминлашга муҳим сиёсий масала сифатида қаралаётгани таъкидланди. Хусусан, Орол денгизининг қуриган тубида ўрмонзорлар барпо этилиб, Оролбўйидаги шаҳар ва туманларни ривожлантиришга қаратилган дастурлар жадал амалга оширилмоқда. Атроф-муҳитни ва аҳоли саломатлигини муҳофаза қилиш мақсадида чиқиндиларни йиғиш ва қайта ишлаш бўйича изчил ишлар олиб борилмоқда. Айниқса, ҳозирги пандемия шароитида бу масалалар янада долзарб аҳамият касб этади.\n«Чиқинди тизимини тартибга солиш — ҳаётимиз, соғлиғимиз учун энг муҳим вазифалардан бири. Бу инсон саломатлиги ва хавфсизлиги, миллат келажаги билан боғлиқ долзарб масала, — деди Президент Шавкат Мирзиёев.\nТанқидий руҳда ўтган йиғилишда соҳада муаммолар ҳали кўплиги кўрсатиб ўтилди. Мисол учун, Избоскан, Ғузор, Чуст, Бувайда, Ургут ва Шаҳрихон туманларида тозалаш хизмати қамрови республика кўрсаткичидан 2 баравар паст. Тошкент вилоятида бюджет ҳисобидан олинган 32 та, Қашқадарёда 23 та махсус техника талон-торож қилинган. «Тоза ҳудуд» корхоналарининг дебитор қарздорлиги юқори.\nНодавлат сектор чиқиндиларни йиғиш ва қайта ишлашда яхши самара бермоқда. Қаерда шундай корхоналар ишлаётган бўлса, хизмат сифати ҳам юқори, аҳоли ҳам рози. Мисол учун, «Био Техно Эко» компанияси 6 миллион доллардан зиёд кредит ҳисобига 78 та махсус техника ва ускуналар харид қилиб, Термиз шаҳри, Термиз ва Ангор туманларидаги 285 минг аҳолига тозалаш хизмати кўрсатмоқда.\nШавкат Мирзиёев экология йиғилиш Санитария


«Равот» филиали халқ хизматига бел боғлади\nМамлакатимизда давлат хизматларидан фойдаланишда аҳолига яратилаётган қулайликлар борган сари ортиб бормоқда.\nОлис Сардоба туманининг «Равот» маҳалласида туман Давлат хизматлари маркази филиалининг очилиши шу атрофдаги 3 та маҳалла аҳолиси учун чин маънодаги қулайлик бўлди.\nДарҳақиқат, Сардоба тумани Сирдарё вилоятининг энг олис ҳудуди ҳисобланади. 65 мингдан ортиқ аҳоли истиқомат қиладиган туманда марказдан олис ҳудудлар ҳам анчагина. Айнан «Равот» маҳалласи билан туман маркази орасидаги масофа 28 километрни ташкил этади.\n– Бундан буён туманнинг «Равот», «Зомин», «Бўстон» маҳаллаларида истиқомат қилувчи 9 мингга яқин аҳоли зарурат туғилганда Давлат хизматларидан фойдаланиш учун туман марказига қатнамайдилар, — дейди Сардоба туман Давлат хизматлари маркази директори Анорбой Турсунов. —Улар учун барча қулайликларга эга Сардоба туман ДХМнинг «Равот» шаҳобчаси ўз иш фаолиятини бошлади.\nШаҳобчанинг очилиши маҳалла аҳлининг қувончига қувонч қўшди.\n— Яқин атрофдаги маҳаллаларда яшовчи ёшу-кекса шаҳобча очилишидан жуда хурсанд бўлдик, — дейди «Равот» маҳалласи фаоли Абдулла Отахонов. — Чунки маҳалладошларимиз орасида фарзандларини давлат мактабгача таълим ташкилотига навбатга қўйиш, газ ва электр энергияси ҳисоблагичларини қиёсловдан ўтказиш, кадастр паспортини тайёрлаш каби энг зарур хизматлардан фойдаланишга деярли ҳар куни эҳтиёжмандлар топилади. Туман марказига бормасдан шу ернинг ўзида муаммога ечим топилиши барчамизга бирдек маъқул, албатта.\nКенг, ёруғ ва шинам шаҳобча биноси барча зарурий жиҳозлар билан таъминланган, оптик толали интернет тармоғига уланган. Сардоба туман Давлат хизматлари маркази ходимлари эса эл хизматига шай.\nДХА Сирдарё вилоят бошқармаси Жамоатчилик ва ОАВ билан алоқалар шўбаси\nСайт фойдаланувчилари - 30


Спорт 13:48 / 03.09.2019 11322\n«Ростов»нинг ўзбекистонлик ҳужумчиси Элдор Шомуродов Россия Премьер-лигасида август ойи якунларига кўра энг яхши футболчи деб топилди.\nРПЛ экспертлари ҳам, «Матч Премьер» экспертлари ҳам, мухлислар ҳам бир овоздан Шомуродовни ойнинг энг яхшиси деб топишган.\nЎзбекистон терма жамоаси ҳужумчиси август ойида Россия чемпионатида 5 ўйинда майдонга тушиб, рақиблар дарвозасини 5 бор ишғол қилган. У Александр Соболевни («Крилья Советов») 1 гол фарқи билан ортда қолдириб, жами 7 гол урган ҳолда тўпурарлар пойгасида биринчи ўринда бормоқда.\nИюль ойида ҳам Шомуродов ойнинг энг яхши футболчиси бўлиш учун номзодлар қаторига кирган, аммо ўшанда бу мақом Соболевга берилганди.\nШунингдек, «Ростов» бош мураббийи Валерий Карпин август ойининг энг яхши мураббийи деб топилди. РПЛ экспертлари ўз овозини «Краснодар» бош мураббийи Сергей Матвеев учун беришганди, «Матч Премьер» экспертлари ва мухлислар Карпинни танлашди.\nАвгуст ойида донликлар «Крылья Советов» (1:0), «Рубин» (2:1) ва «Локомотив» (2:1) билан ўйинларда ғалаба қозонди, «Урал» билан ўйинда дуранг ҳисоб қайд этилди (2:2) ва «Уфа»дан мағлуб бўлинди (0:2). Валерий Карпин июль ойида ҳам чемпионатнинг энг яхши бош мураббийи сифатида тақдирланганди.\n«Ростов» 8 тур якунларига кўра 17 очко жамғариб, «Краснодар» ва «Зенит» билан бир хил натижа кўрсатган ҳолда 1-3 ўринларни бўлишиб турибди.


“СЎХ-ЧАШМА”НИНГ ЗИЛОЛ СУВЛАРИ - UzTV New York, Inc.\n“СЎХ-ЧАШМА”НИНГ ЗИЛОЛ СУВЛАРИ\n01/12/2015 | Filed under: BUSINESS,UZ TV NEWS | Posted by: admin\nФарғона вилояти олис Сўх туманининг дилтортар гўшаларидан бирида жойлашган Чашма булоқ сувининг довруғи бутун водийга ёйилган. Маълумки, дунёдаги истеъмолга яроқли сувларнинг ўртача қаттиқлиги 7-8 даражада бўлиши талаб этилади. Кўп йиллик лаборатория тадқиқотлари Сўх чашмаси сувининг қаттиқлиги 1,8-2 даражада эканлиги исботланган. Бу тоза сувни истеъмол қилиш учун Фарғона водийсидан кўплаб кишилар ташриф буюради.\nБу талабларни эътиборга олиб, сўхлик тадбиркор Ҳабибулло Ёрматов “Сўх-Чашма” ишлаб чиқариш фирмасини ташкил этди. “Агробанк” нинг туман бўлими томонидан ажратилган 300 миллион сўмлик кредит ҳисобига Испания ва Хитой давлатларидан сувни қадоқлайдиган, шаффофлигини таъминлайдиган замонавий технологиялар олиб келинди. Корхона ташкил қилинган дастлабки йили фақат Сўх тумани аҳолисига 50 миллион сўмлик қадоқланган сув етказиб берилган бўлса, ўтган йили бу кўрсаткич икки баробарга ортди. 100 миллион сўмдан зиёд маҳсулот ишлаб чиқарилиб, сўхликлардан ташқари Қўқон, Фарғона, Марғилон шаҳарлари, Риштон туманидаги истеъмолчиларга ҳам тоғнинг булоқ суви етказиб берилди.\n– Чашма булоқ сувига бўлган эҳтиёжни ҳисобга олиб, ишлаб чиқаришни янада кенгайтириш ҳаракатидамиз, – дейди корхона раҳбари Ҳабибулло Ёрматов. – Истеъмолчиларнинг талабларини ҳисобга олиб, сувни озон билан таъминлашни кучайтирадиган технологиялар ҳамда кислородни кумуш фильтр билан аралаштириб берадиган ускуналар олиб келиб ўрнатишга киришдик. Бу мақсадларга 100 миллион сўм маблағ йўналтирилади. Ҳозирги ишлаб турган технологияларни яқинда туманимиздаги коллежларни битирган 20 нафар ёшлар маҳорат билан бошқаришяпти. Ишлаб чиқаришни кенгайтирсак, улар сафига яна 10 нафар ишчилар қўшилади.


Huquqburch.Uz - Оломонча маданият\nИлгари бирон-бир мамлакатни бўйсундириш учун қанчадан-қанча қурол-аслаҳа, техника, аскару зобит, ойлар, ҳатто йиллар керак бўлган бўлса, ҳозир бунинг учун оммавий ахборот воситаларининг ўзи кифоя қилади. Куч ишлатиш, мажбурлаш, зўравонлик ўрнини ахборот орқали таъсир қилиш, муайян ғояга ишонтириш, онгни бошқариш технологиялари эгалламоқда. Инсониятнинг тараққийпарвар қисми куч ишлатишни ҳамиша қоралаб келган.\nЧунки бунда инсонга жисмоний оғриқ, шикаст, моддий зарар етказилади. Ишонтиришга уринаётганларни эса бирор нарсада айблаш қийин. Зеро, улар тарғиб қилаётган ғоялар ортида қандай манфаатлар яширин эканини билиш осон эмас. Қолаверса, сўз, фикр, ахборот орқали инсон тафаккурини забт этиш ҳам халқ, мамлакат, ҳудудни босиб олишнинг бироз маданийлашган кўриниши ҳисобланади. Бироқ бунда истилочининг ким экани номаълум, ҳатто аҳоли уни маҳв этиш учун кураш бораётганини англамайди ҳам.\nБугун «оммавий маданият» ёки «оломонча маданият» деган номлар билан аталаётган тушунчалар аслида янги кўринишдаги мустамлакачиликка хизмат қилмоқда десак, муболаға бўлмайди.\nХўш, «оммавий маданият» ўзи нима? «Оммавий маданият» ёки «оломонча маданият» дея таржима қилинаётган тушунча ғарбда «популяр» ёки қисқартирилган ҳолда, «поп-культура» (инглизча «pop culture», яъни «оломонча маданият») деб аталади. Бу ном дунёни бошқаришни мақсад қилган айрим ғарб давлатлари томонидан ўйлаб топилиб, асл мақсадни ниқоблаш учун муомалага киритилган.\nОломонча маданият халқларнинг неча минг йиллик қадриятларини, ахлоқий тамойилларини емиришга, одамларни онгу шууридан, ҳамиятидан, иймон-эътиқодидан айириб, маънавиятсиз, тубан манқуртга айлантиришга хизмат қилади.\nАйрим файласуф ва жамиятшунос олимларнинг фикрича, мазкур оқимни «маданият» деб аташнинг ўзи ножоиз. Бироқ ҳали «антикультура» — «ғайримаданият» ёки «аксилмаданият» тушунчалари илмий жиҳатдан тўлиқ шаклланмагани боис «оломонча маданият» деган атама қўлланмоқда. Чунки «оломонча маданият» аслида маданиятсизлик, маънавиятсизлик ва ахлоқсизликнинг синонимидир. Шу боис «оломонча маданият» юксак маънавий-ахлоқий ғояларга асосланган инсоний қадриятларни, мумтоз маданиятни, санъатни инкор этиб келаяпти.\nОломонча маданият, энг аввало, халқлар ва элатларнинг азалий қадриятларини шубҳа остига қўяди, инсоний фитратга зид ахлоқий тубанликлар табиийлик, эркинлик, ўзгачалик каби чиройли ёрлиқларга ўралади. Кино, театр ва оммавий ахборот воситалари, жумладан, телевидение ва интернет орқали турфа бузуқликлар, зино ва ҳамжинсбозлик оддий, кундалик ҳолат сифатида тарғиб-ташвиқ этилади. Одамларнинг энг тубан инстинктлари, ҳайвоний ҳирс ва ғаризаларини қондиришга кенг йўл очиб берилади. Натижада жамиятда фақат ҳайвоний ҳирсга қул бўлган манқурт кимсаларнинг сони ортиб бораверади.\nАгар «поп-тасвирий санъат», «поп-мусиқа», «поп-адабиёт»нинг баъзи намуналарига разм солсак, улар инсоният яратган барча қадриятларни инкор этаётганининг, юксак маданиятни, маънавиятни, ахлоқни, орзу-мақсадларни менсимаётганининг гувоҳи бўламиз… Улар учун муқаддас тушунчанинг ўзи йўқ. Жумладан, санъат – истеъдод эгалари томонидан яратиладиган маънавий бойлик, мўъжиза экани, ижоднинг олий мезонлари «оломонча маданият» тарафдорларининг ғашини келтиради. Уларнинг фикрича, ҳамма санъаткор бўлиши, ҳамма нарса санъат деб аталиши мумкин. «Поп-маданият» шу хулоса асосида вужудга келган.\n«Оломонча маданият» вакиллари инсонни эмас, нарса ва буюмларни эъзозлайдилар. Маънавий дунёни эмас, маиший-истеъмолчилик ҳис-туйғуларини қадрлайдилар ва уларни оммалаштиришга интиладилар.\nУларнинг маънавий позицияси маънавиятни ўлдириш ва «нарсаларга қуллик»ни рағбатлантиришдир. Америкалик таниқли адиб Р.Бредбери айтганидек, «оломонча маданият» мактабидан ўтган авлод учун ҳаётнинг маъноси автомобиль, телевизор, компьютер ва шунга ўхшаш техник воситаларгагина эга бўлишдан иборат бўлиб қолади.\nОломонча маданиятнинг кескин оммалашувига глобал тармоқнинг ривожланиши ҳам сабаб бўлмоқда. Глобал ахборот тармоғига жойлаштирилган ахлоқсизлик, порнография, алкоголизм, гиёҳвандлик каби иллатларни тарғиб этувчи фото, аудио, видео ва бошқа кўринишдаги материаллар «оломонча маданият»ни тарғиб этувчи ғаразли кучларга қўл келмоқда. Ёшлар ахборотни тез ва идрок этиб-этмай ўзлаштиради, оммавий маданият вакилларининг кийиниш, юриш-туришига тақлид қилишга интилади. Миллатнинг кўҳна қадриятларига, маданият ва маънавиятига путур етказиш инсон қалби ва онгини шу тарзда эгаллашдан бошланади.\nОломонча маданият тўлқинига қарши қандай курашиш керак?! Деразани очсангиз, хонага тоза ҳаво билан бирга чанг-тўзон, турли зарарли ҳашаротлар кириб келганидек, оломонча маданият унсурлари ҳам глобаллашув кўланкаси остида, ахборот воситалари орқали кириб келаяпти.\nАхборот оқимига, хусусан, интернетга қарши бўлиш — шиддат билан келаётган селга кўксимни тутаман, тўсиб қоламан дейиш билан баробар. Бу офатга миллатнинг асрлар давомида шаклланган маънавий қадриятларини, халқимизнинг улуғ фазилатларини қалқон қилишимиз зарур. Бунинг учун ўзимизда миллий қадриятларга асосланган мафкуравий иммунитетни шакллантиришимиз лозим.\nҚуш ҳам уясини, наслини омон сақлаш учун курашади. Хавф-хатарга қарши туришга ўзида куч топади. Инсонмиз, ватанимиз, оиламиз бор! Фарзандларимиз – ҳаётимиз давомчилари муҳофазаси учун бир қушчалик шижоат, фидойилик йўқми бизларда?!\nЎзбек миллати, аввало, мусулмон миллатидир. Халқимиздаги аксар эзгу хислатлар, гўзал урф-одатлар муқаддас динимизга асосланади. Биринчи Президентимиз Ислом Каримовнинг таъбири билан айтганда, дин бизнинг қон-қонимизга, онгу шууримизга шу қадар теран сингиб кетганки, уни ҳеч қандай куч, ҳеч қандай ташвиқот билан чиқариб бўлмайди.\nШу боис ёшлар тарбиясида «оломонча маданият» каби маънавий таҳдидлар хатарини бартараф қилишда муқаддас ислом дини кўрсатмаларига таяниш муҳим аҳамиятга эга. Ёшларимизга миллий қадриятларимиз, урф-одатларимиз, динимиз таълимотларини тўғри етказсак, уларни бугунги кун офатларидан омон сақлаган бўламиз.\nДарахтнинг танаси қанча йўғон, сербарг ва сермева бўлмасин, илдизи бақувват бўлмас экан, қурийди ёхуд арзимас шамол ҳам уни қўпориб ташлайди. Миллат ҳам шундай. Дарахтни илдиз, миллатни эса улуғ қадриятлар тутиб туради. Ҳар қандай мафкуравий бўронлар илдизлари бақувват халқни йиқита олмайди!\n«Мирза Юсуф» жоме масжиди


16953 Ўқиш режими + -\nРамазоннинг ҳаётимга таъсири\nАзиз муслим ва муслима биродарларимиз! Барчангизни муборак Рамазон ойи билан қутлайман.\nЯна бир бор Ўзининг энг қутлуғ, мағфират ва раҳмат ойи бўлмиш Рамазони каримга етказган ҳамда унинг фазлидан баҳраманд бўлишга муяссар қилган Аллоҳ таолога ҳамду санолар бўлсин!\nҲабиб Пайғамбаримиз Муҳаммад мустафо соллаллоҳу алайҳи васалламга салавоту саломлар бўлсин!\nАллоҳ субҳанаҳу таоло бизларга тоат ҳисларини жумбушга келтириш ҳамда иймон учқунларини алангалатиш учун «иймон» лафзи ила нидо қилади:\n«Эй, иймон келтирганлар! Сизлардан аввалгиларга фарз қилганидек, сизларга ҳам рўза фарз қилинди. Шоядки, тақво қилсангиз». («Бақара» сураси, 183- оят.)\nҲасандан қилинган ривоятда у киши шундай дейдилар: «Албатта, Аллоҳ таоло Рамазон рўзасини яҳудий ва насронийларга фарз қилди. Аммо яҳудийлар бу ойни тарк қилишди ва йилда фақат бир кунгина рўза тутиб, буни «Фиръавн ғарқ бўлган кун» деб даъво қилишди. Насронийлар эса Рамазон рўзасини тутишди ва унинг кунларининг бирида қаттиқ иссиққа дуч келишди. Рўзани йилнинг ўзгармайдиган бир вақтига алмаштиришди ва «шу ойда 10 кун зиёда қиламиз», деб зиёда қилишди, сўнгра бир қанча вақт ўтиб, подшоҳлари бемор бўлиб қолди ва 7 кун рўза тутишни назр қилди. Бас, қолганлар ҳам 7 кун зиёда қилиб олишди. Шундан сўнг бошқа подшоҳ келиб, уларнинг 47 кунлик рўзаларини кўрди, «бу 3 кун нимаси, 50 кун батамом рўза тутинглар», деди».\nБизни ҳидоят йўлига бошлаган Роббимизга ҳамду санолар бўлсин!\nБану сулаймлик бир кишидан ривоят қилинади: «Расулуллоҳ соллаллоҳу алайҳи васаллам: «Рўза сабрнинг ярмидир», дедилар».\nБизга ўрнак бўлиб, Ислом шариати таълимотларини берган Пайғамбаримизга саломлар бўлсин!\n«Расулуллоҳ соллаллоҳу алайҳи васаллам айтадилар: «Аллоҳ таоло деди: «Одам боласининг ҳамма амали ўзи учун, фақат рўза мен учундир ва унинг мукофотини ўзим берурман».\nАлбатта, Рамазон рўзасининг фазли ҳақидаги ҳадислар беҳисобдир. Бу ҳадиси шарифларнинг мен учун энг маҳбуби юқорида кетирилган ҳадиси қудсийдир. Аллоҳ таолонинг ушбу марҳаматли сўзи қалбимдаги тақво ва сабрни кучайтиради. «Райён» аталмиш жаннатдаги рўзадорлар эшигига шижоат билан интилиб, қадам босишга руҳлантиради. Аллоҳим, барчамизни Райён эшикларидан киришимизни насиб айлагин.\nРасулуллоҳ соллаллоҳу алайҳи васаллам: «Саҳарлик қилинглар, албатта, саҳарликда барака бордир», деганлар.\nАбу Ҳурайра розияллоҳу анҳудан ривоят қилинган ҳадиси шарифда Расулуллоҳ соллаллоҳу алайҳи васаллам шундай марҳамат қилганлар: «Рўзадорнинг икки хурсандчилиги бор: ифтор қилгандаги ва Роббига рўбаро бўлганидаги».\nҲар сафар оиламиз учун ифтор дастурхони тузалиб, унга назар солганимда, Рамазоннинг барокатини кўраман. «Таом йўқлигидан рўзани васл қилиб тутсак бўладими?» деб сўраган баъзи бир қашшоқ давлатлардаги мусулмон биродарларимиз ҳаққига, озуқа-таъминот тарқатувчи машиналар ортидан бир қултум тоза сув ичиш учун югуриб юрган мусулмон болакайлар ҳаққига, уларга ёрдам қўлини чўзаётган барчанинг ҳаққига дуо қиламан.\nАллоҳ таоло: «Агар бандаларим сендан мен (ҳақимда) сўрасалар, бас мен яқинман», деб марҳамат қилган. Ушбу ояти каримани рўза оятлари орасида зикр қилиниши ҳам бежиз эмас. Бу оятда бизнинг, айниқса, Рамазон кунларида дуога ижтиҳод қилишимизга иршод бордир. Зеро, Расулуллоҳ соллаллоҳу алайҳи васаллам ҳам «Ифтор пайтида рўзадорнинг мустажоб дуоси бор», деб марҳамат қилганлар.\nРамазон ойини ғанимат билиб, унда Қуръони Каримни хатм қилишга ва ёд олиб, унутганларимни такрорлашга Аллоҳдан тавфиқ сўраб киришаман. Ҳазратимиз айтганларидек, Рамазони каримнинг файзу футуҳатларидан бири бўлмиш таровиҳ намозини тўкис адо қилишга ҳаракат қиламан, Аллоҳим қабул айласин.\nҲар сафар таровиҳнинг тўрт ракъатидан кейин ота-онамнинг ҳақларига дуо қилиб, уларнинг умрлари баракали бўлишини, келгуси Рамазон ойларига ҳам улар билан ёнма-ён туриб, таровиҳ намозини тўкис адо қилиш бахтига муяссар қилишини илтижо қилиб сўрайман.\nФарзандларимнинг қўлларидан етаклаб, боғчага кетаётганимда уларга йўл давомида шаҳодат калимасини ўргатиб бораман. «Аллоҳим фарзандларимнинг қалбига жо айласин», деб дуо қиламан.\nОйша розияллоҳу анҳодан ривоят қилинган ҳадисда Расулуллоҳ соллалоҳу алайҳи васаллам: «Қадр кечасини Рамазоннинг охирги ўн кечасининг тоқ кечаларидан изланглар», деганлар.\nҚуръони Карим нозил қилинган, минг ойдан яхши, дуолар мустажоб этилиб, гуноҳлар мағфират этиладиган муборак кечага етишишимиз ва унда ўзи рози бўладиган гўзал ибодат ва дуолар қилишимизга Аллоҳнинг ўзи муяссар айласин!\nАзиз биродарлар, саноқли ўн кунда тунни ибодат ва дуолар билан бедор ўтказишда эринманг!\nБугун тунда бир туш кўрдим. Тушимда ҳайит байрами учун янги либос харид қилиш учун бозорга кирибман. Бозорда айланиб юра туриб, қоринларини тўйғазиш учун ўнг қўлларини кўтариб турган етим болаларга кўзим тушди. Тушимдан таъсирланиб уйғондим. Саҳарлик қилиб, бомдод намозини адо этгач, ҳазратимизнинг «Мўминнинг қалқони» китобларига кўз югуртирдим. Ундаги ушбу ҳадисни сизларга ҳам тақдим қилишни маъқул топдим:\n«Расулуллоҳ соллаллоҳу алайҳи васаллам одамларнинг энг сахийи эдилар. У Зотнинг энг сахийликлари Рамазонда Жаброил у Зот билан учрашганда бўлар эди. Жаброил Рамазоннинг ҳар тунида у Зот билан учрашиб, Қуръонни ўтказар эдилар. Дарҳақиқат, Расулуллоҳ соллаллоҳу алайҳи васаллам яхшиликда эсган шамолдан ҳам сахий бўлиб кетар эдилар».\nАзизлар, Расулуллоҳ соллаллаҳу алайҳи васалламнинг суннатларига эргашишга ҳаракат қилайлик. Иймонимиз комил бўлиши учун ўзимизга раво кўрганларимизни биродарларимизга ҳам улашайлик. Оламлар Робби дуони рад қилмайдиган ифтор онларида улар ҳаққига ҳам дуо қилайлик.\nАнас розияллоҳу анҳудан дуо қилишни сўрашганида, у киши «Роббимиз, бизга бу дунёда ҳам яхшиликни, охиратда ҳам яхшиликни бергин ва бизларни дўзах оловидан сақлагин», дея дуо қилибдилар. Мажлисда ҳозир бўлганлар: «Фақат шу, холосми?» – дейишганида, улар: «Бундан ҳам яхшироқ дуо бор эканми?! » – дея жавоб қилган эканлар.\nЗакот, Фидя, Фитр садака\n00:23 / 23.02.2017 31219\n05:21 / 18.01.2017 1716\n10:55 / 20.03.2017 2548\nАнас розияллоҳу анҳудан ривоят қилинади. Набий соллаллоҳу алайҳи васаллам «Ҳеч бирингиз ўзи учун яхши кўрган нарсани биродарига ҳам раво кўрмагунича мўмин бўла давоми...\n23:02 / 10.05.2019 973


«Ўзимизга ўхшамайдиган» дўстларимиз бўлиши фойдалими? - BBC News O'zbek\n«Ўзимизга ўхшамайдиган» дўстларимиз бўлиши фойдалими?\nДўстларнинг кўп бўлгани яхши: йиқилганимизда ёрдам қўлини чўзадилар, дардларимизни уларга айта оламиз. Бироқ фақат «ўзимизга ўхшайдиган» одамлар билан дўстлашишимиз тўғримикан?\nАксарият одамлар учун ижтимоий алоқа - бу улар ҳаётининг энг муҳим қисмидир.\nДўстлар кишининг жамиятда ўрин топиши, ҳаёт мазмунини англашига кўмак беради. Тадқиқотлар ҳам мустаҳкам дўстлик ришталари шахсдаги безовталик ҳиссининг камайишига сабаб бўлишини кўрсатмоқда.\nДўст орттиришда баъзи ёзилмаган қонунлар мавжуд: кўпчилик инсонлар, беихтиёр равишда, ўзларига ўхшаш шахслар билан дўстлик муносабатларини ўрнатишга интилади.\nАгарда одамлар фақат қарашлари ўхшаш эмас, балки турли хил шахслар билан дўстлаша бошласа, у ҳолда бундан фақат манфаат олишлари мумкин. Масалан, турли дунёқарашли дўстларга эга шахсда фикрлаш доираси кенгайиб боради.\nҲозирда тадқиқотчилар ижтимоий алоқа ва дўстлар билан ўрнатилган муносабатлар шахсларнинг фикрлашига қанчалик таъсир қилишини ўрганмоқдалар.\nБизнинг қарашларимиз дунёни қандай кўз билан кўришимизни белгилаб беради ва ташқи таъсир остида ўзгаришга чидамли бўлади.\nКўп ҳолларда биз ўзимиз англамаган ҳолда қарашларимизга мос келувчи маълумотларни излаб топамиз, уларни таҳлил қиламиз. Мос келмайдиган маълумотларни эса эътиборсиз қолдирамиз.\nЎз навбатида аксарият одамларнинг ижтимоий муносабатлари ҳам дунёқарашларига мувофиқ бўлади. Одамлар имкон қадар ўхшаш фикрли дўстлар орттиришга интиладилар.\nКузатишлардан кўринишича, дўстлар давраси хилма-хил фикрли шахслар билан тўлиб борган сари кишининг турли қарашларни ҳазм қилиши янада яхшиланиб боради, бирор масала юзасидан бир фикрда қотиб туриш ҳолатлари анча камаяди.\nБрексит масаласида ҳам айни ҳол кузатилди. Атрофи асосан ўхшаш дунёқарашли дўстлар билан тўлгани сабабли аксарият одамлар ўзгача фикрлай олмадилар.\nШу сабабли Европа Иттифоқи таркибида қолишни ёқлаб овоз берганларнинг аксарияти референдум натижаларидан ҳайратга тушдилар.\nҚайтанга Иттифоқ таркибидан чиқишга овоз берганлар учун эса натижанинг ҳайрон қоларли жойи бўлмади - уларнинг атрофидаги аксарият шахслар айни қарашда эди.\nЖамият қарашлари қутблашган гуруҳларга ажралиб қолгани учун ҳам тез-тез ижтимоий зиддиятлар юзага чиқиб қолади.\n«Кўр кўрни қоронғида топади» характерини жамиятшунослар ҳомофилия номи билан атайдилар. Ҳомофилия хулқ-атвори одамларни «биз» ва «бегоналар»га ажратиш одатини кучайтиради.\nГуруҳларга ажралиб олиш турли йўллар билан кечиши мумкин. Масалан, мактаб ошхонасидаги болалар кўп ҳолларда гуруҳларга бўлиниб оладилар. Бу бўлиниш миллатдан тортиб соч турмаги ва кўзойнак тақиш каби ўзига хос ўхшашликлар асосида кечиши мумкин.\nШахс вояга етган сари у ўзи учун мос дўстлар даврасига эга бўлиб бораверади. Бўлиниш сабаблари энди бироз жиддийлашади: ёш, ижтимоий табақа, сиёсий қарашлар, дин, ирқ ва ҳоказо.\nКейинроқ шахсда қўшимча руҳий стереотиплар пайдо бўлиши мумкин.\nМасалан, биз ўз дўстлар доирамизни бошқа гуруҳлардан кўра қизиқарлироқ, зиёлироқ кўра бошлашимиз мумкин.\nЭнг ёмони одамлар очиқ равишда бошқа гуруҳларни ёмон кўра бошлаши мумкин.\nБошқа гуруҳдаги шахслар одатлари, қарашлари ва ҳиссиётларига жоҳиллик билан қараш бизнинг дунёқарашимиз шаклланишига таъсир ўтказиб боради. Оқибатда бир-бирига душманона кайфиятда қарайдиган гуруҳлар шакллана бошлайди.\nШундай бўлсада, ўзгача қарашдаги одамлар ёки гуруҳлар билан алоқага киришиш шахс учун фойдали бўлиши мумкин.\nБундай муносабатлар юзага келганда шахснинг бир хил қолипга тушиб қолган фикрлаш доираси кенгайиб боради, безовталик кайфияти туша бошлайди. Ўзгача фикрли одамлар билан дўстлик риштасини боғлаш улар тўғрисидаги салбий қарашларни емириб боради.\nЎз навбатида гуруҳлараро муносабатлар ижобий тус ола бошлайди.\nҚизиқарли жиҳати шундаки, «бегона» гуруҳларнинг, масалан гей жамиятларнинг, ҳеч бўлмаганда бир аъзоси билан дўстлик ўрнатиш ўша қатламга бўлган муносабатларимизни кескин ўзгартириб юбориши мумкин.\nҚисқача айтганда, турли қатламлар билан муносабатларни йўлга қўйиш қотиб қолган қарашлар, қутблашиш ва ажратиш кайфиятини йўқота боради. Натижада гуруҳлараро салбий қарашлар даражаси сезиларли пасаяди.\nБундай ҳолатлар дунё бўйлаб ўтказилган турли тадқиқотлар давомида ҳам тасдиқланиб келмоқда.\nБу йўналишдаги илк тадқиқотларнинг аксарияти АҚШда ўтказилган. Бунинг ўзига хос сабаби бор, албатта. Оқ танли ва афро-америкалик шахслар ўртасидаги салбий муносабатлар бу мамлакатда ҳануз жиддий муаммо санаб келинади.\nОксфорд университетидаги тадқиқотчилар гуруҳи эса Шимолий Ирландиядаги католик ва протестантлар; Малайзиядаги малай, хитой ва ҳиндлар; Кипрдаги юнон-кипр ва турк-кипр аҳли ўртасидаги муносабатларни ўрганиб чиққанлар.\nУшбу тадқиқот гуруҳининг аниқлашича, олдиндан ажралиб қолган турли мактаб ўқувчилари ўртасида муносабатлар ўрнатилиши ортидан ижобий натижаларга эришилган. Ўқувчилар ўртасидаги бир-бирига нисбатан ёмон кайфият йўқолганлиги кузатилган.\nҲозирги кунда турли қатламлар бир-бири билан қўшилмасдан яшашда давом этмоқда.\nУлар ўртасида билвосита муносабат ўрнатиш қарашларнинг ўзгаришига сабаб бўлиши мумкин.\nМисол учун умумий дўстлар орқали бошқа гуруҳлар билан алоқага киришиш ҳам бевосита алоқа каби ижобий натижалар бериши аниқланган.\nБундан ташқари ўзгача қарашли гуруҳлар ҳаёти акс эттирилган филмлар кўриш ҳам уларга нисбатан муносабатларни ўзгартира олиши маълум бўлмоқда.\nТадқиқотлардан маълум бўлишича, гей одамлар ҳақида қанча кўп филмлар кўрган шахсларда бу қатламга нисбатан қарашлар ўзгариб боради.\nБироқ ўзгача фикрли шахслар билан дўстлик муносабатларини ўрнатиш қотиб қолган қарашлар ва хурофотни йўқ қилувчи асосий омил эмас.\nМасалан, турли гуруҳлар бирлашганда шахсда қотиб қолган қарашларни тасдиқловчи аломатлар кўриниб қолгудек бўлса, у ҳолда ёвқараш кайфият янада кучайиб кетади.\nШимолий Америкадан тортиб Европа, Осиё ва Австро-Осиёга қадар қамраб олган 60 йиллик тадқиқот натижасига кўра, гуруҳлар ўртасида алоқаларнинг ўрнатилиши муносабатларни яхшилашдаги энг самарали омил экан.\nБундай муносабатларнинг юзага келиши тобора бўлиниб бораётган дунёда тинч ва мароқли ҳаёт кечиришни таъминлайди.


Ravon Россиядаги савдолар ҳажмини 25 марта оширишни режалаштирмоқда\n13:04 / 27.03.2017\nМосквада Ravon савдо белгиси дилерларининг анжумани бўлиб ўтди. У Ўзбекистон Республикаси элчихонаси тақдим этган бинода ташкил этилган. Бу давлатнинг автомобиль саноатини ривожлантириш ҳамда маҳсулотларни Россияда сотишга қанчалик эътибор бераётганини исботлайди. Анжуманнинг Ўзбекистонда Наврўз байрами тантана қилинган куни ўтказилиши ҳам ўзига хос рамзий маънога эга. Унда Ravon режалари ва натижалари эълон қилинди. Бу ҳақда «Колёса.ру» сайти ёзмоқда.\nRavon бош директори Шароф Ашуров 2016 йил якунларини анча ижобий баҳолашини маълум қилар экан, Россияда 50та дилерлик маркази очилгани, 1 811 дона автомобиль сотишга эришилганини билдирди.\nБироқ, ўтган йилга доир ижобий рақамлар 2017 йилги режалар олдида арзимасдек бўлиб қолди. Хусусан, дилерлик марказлари сонини 120тагача етказиш ва савдо ҳажмини 25 мартага ошириш, яъни тахминан 50 минг донага етказиш вазифаси қўйилмоқда.\nШароф Ашуровнинг «Колёса.ру» сайтига берган интервьюсида айтишича, бозорни диққат билан ўрганиш ва прогноз қилиш шундай дейишга асос бўлади. Компания ихчам Ravon R2 модели «А» сегментининг камида 80 фоизини эгаллашига умид қилмоқда. Барча моделларнинг корпоратив савдодаги улуши камида 20 фоизни ташкил этиши кутилмоқда. Ҳозирданоқ, «Яндекс. Такси» ва Papa Jones, «Якитория», «Тануки» ва «Корчма» каби тармоқ бизнеслари билан шартномалар имзоланган.\nСавдо ўсишига йўлларда техник кўмак беришга қаратилган Ravon Assistance лойиҳаси ҳам ижобий туртки бериши керак. Бу дастур РБЭ(«Все эвакуаторы России» - Россиянинг барча эвакуаторлари) билан ҳамкорликда ишлайди. Айни вақтда, ЭРА-Глонасс билан интеграциялашуви устида иш олиб борилмоқда.\nҲозирда, Россияда Ravon R2 ихчам хэтчбеки, Ravon Nexia R3, R4 ва Gentra седанлари сотилиши йўлга қўйилган.


7 апрель куни Ўзбекистонда ёмғир ёғмайди\n19:26 / 06.04.2017\nТошкент. Республика Гидрометеорология марказининг хабар беришича, 7 апрель куни пойтахтда ҳаво ўзгариб туради, ёғингарчилик бўлмайди. Эрталаб туман тушиши мумкин. Шарқдан секундига 3-8 метр тезликда шамол эсади. Кечаси 1 даража совуқ, 1 даража илиқ, кундузи 13-15 даража илиқ бўлади.\nҚорақалпоғистон Республикаси ва Хоразм вилояти. Ҳаво ўзгариб туради, ёғингарчилик бўлмайди. Баъзи жойларда туман тушиши мумкин. Шарқдан секундига 7-12 метр тезликда шамол эсади. Кечаси 0-5, кундузи 15-20 даража илиқ бўлади.\nБухоро ва Навоий вилоятлари. Ҳаво ўзгариб туради, ёғингарчилик бўлмайди. Баъзи жойларда туман тушиши мумкин. Шарқдан секундига 7-12 метр тезликда шамол эсади. Кечаси 2-7, кундузи 15-20 даража илиқ бўлади.\nТошкент, Самарқанд, Жиззах, Сирдарё ва Қашқадарё вилоятлари. Ҳаво ўзгариб туради, ёғингарчилик бўлмайди. Баъзи жойларда туман тушиши мумкин. Шарқдан секундига 7-12 метр тезликда шамол эсади. Кечаси 0-5 даража илиқ, айрим жойларда 1-2 даражагача совуқ, кундузи 10-15 даража илиқ бўлади.\nСурхондарё вилояти. Ҳаво ўзгариб туради, ёғингарчилик бўлмайди. Баъзи жойларда туман тушиши мумкин. Шарқдан секундига 7-12 метр тезликда шамол эсади. Кечаси 1-6, кундузи 15-20 даража илиқ бўлади.\nАндижон, Наманган ва Фарғона вилоятлари. Ҳаво ўзгариб туради, ёғингарчилик бўлмайди. Баъзи жойларда туман тушиши мумкин. Шарқдан секундига 5-10 метр тезликда шамол эсади. Кечаси 0-5 даража илиқ, айрим жойларда 1-2 даражагача совуқ, кундузи 10-15 даража илиқ бўлади.\nРеспубликамизнинг тоғли ҳудудлари. Ҳаво ўзгариб туради, ёғингарчилик бўлмайди. Қор кўчиши хавфи бор. Айрим жойларда туман тушиши мумкин. Шарқдан секундига 7-12 метр тезликда шамол эсади. Кечаси 2-7 даража совуқ, кундузи 1-6 даража илиқ бўлади.


«Атамбаевсиз ҚСДП» Бишкекда съезд ўтказди. Супер қисқа баён | ҚИРҒИЗИСТОН ЯНГИЛИКЛАРИ\n«Атамбаевсиз ҚСДП» Бишкекда съезд ўтказди. Супер қисқа баён\nСъезднинг видеотрансляциясидан олинган скриншот. Видео: Жалбирак ТВ\n«Атамбаевсиз ҚСДП» харакати 3-апрель куни Бишкекда ўзининг республика миқёсидаги съездини ўтказди. Қирғизистоннинг социал-демократия партиясидан (ҚСДП) бу тадбирни «масхарабозлар шоуси» деб аташди.\n«Атамбаевсиз ҚСДП» харакатининг аъзолари ўзларининг раиси қилиб сиёсатчи Сагинбек Абдрахмановни сайлашди. У — бу хизматга кўрсатилган ёлғиз номзод. Абдрахманов сайлангандан кейин ҳозирда партияни бошқараётган собиқ президент Алмазбек Атамбаев учун «ҚСДП элга қарай олмай, бош эгиб қолди» деб билдирди.\n«Мени Омуркулов ва Жээнбеков қўллади». «Атамбаевсиз КСДП» харакатини янги сайланган етакчисининг айтишича, унинг бу хизматга номзодини ҚСДПнинг парламентдаги депутатлари қўллашган. «Партиянинг раҳбарлигига лойиқлар кўп. Иса Омуркулов ва Асилбек Жээнбеков кабилар. Лекин улар мени лидер бўлишга лойиқ деб айтишди», — деб билдирди у. Омуркулов ва Асилбек Жээнбеков Абдрахмановнинг сўзларига изоҳ беришгани йўқ. Бунинг устига Жээнбеков ҚСДПдан чиқиб кетган.\nАтамбаев ҚСДПни узурпациялашда айбланди. «Атамбаевсиз ҚСДП» харакатининг аъзоси Муратбек Турдубаев йиғилиш вақтида собиқ президентни «партияни узурпациялашда» айблаб, «Атамбаевсиз ҚСДП»нинг етакчиси билан сиёсий кенгаши ҳар 4 йилда бир сайланиб туришини қўшимча қилди. «Акс ҳолда Атамбаев монархия қилишни истайди», — деди у.\n«Атамбаевсиз ҚСДП»нинг съезди «ҚСДП янгиланиш ва қайта тузилиш йўлида» шиори остида ўтди. Аммо баннерга ёзилган русча шиорнинг ўзида уч грамматик хатога йўл қўйилган — уюштирувчилар шиорни «СДПК — на пути обновлении и преобразовании» деб ёзишган.\nҚСДПнинг ўзидан «Атамбаевсиз ҚСДП»нинг съездини «масхарабозларнинг шоусу» деб аташди. Бундай баёнотни партиянинг матбот котиби Кундуз Жолдубаева қилди. У бу йиғилишни «ҚСДПга ҳеч қандай алоқаси йўқ» деб қўшимча қилди.\nАввалги мақолаМҲДҚ Атамбаевнинг қамоққа олингани ҳақидаги фейкларни тарқатганлик учун йўқ модда билан қўрқитмоқда\nНавбатдаги мақолаҲуқуқ тартибот органлари кимникида тинтув ўтказа олади? (спойлер: кимникида истаса, ўшаникида)


Заифликдан қутулишнинг йўли қандай? (Шайх Бутий) | Azon.uz - Ахборот-таҳлилий портал\nЗаифликдан қутулишнинг йўли қандай? (Шайх Бутий)\n1657 05:05 13.08.2019\n– Мен ҳимматдаги заифликдан азият чекяпман. Бу заифликдан қутулишнинг йўли қандай?\n– Аллоҳ таолодан сизнинг заифлигингизни қувватга алмаштиришини сўрайман. Аллоҳга илтижони кўпайтиринг. Бу сиз шикоят қилаётган ҳолнинг энг яхши давосидир. Ҳимматингиздаги заифликка қарши курашда саботли бўлинг ва бор эътиборингизни шунга қаратинг. Борлиғингиздаги заифлик қандай қилиб қувват ва шижоатга ўзгараётганига боқинг.\nМақолалар Сараланган фатволар Фатво заифлик ҳиммат шайх Рамазон Бутий\n7054 10:30 04.01.2020\n1360 19:00 01.11.2019\n783 19:00 18.10.2019\n2550 06:00 16.10.2019


Ашхобод маъмурияти ўнлаб авиаторларнинг оиласини кўчага ҳайдамоқда\n«Туркменховаёллары» миллий авиакомпаниясининг ўнлаб ходимлари оилаларининг айтишларича, Ашхобод шаҳар маъмурияти уларни кўчага ҳайдамоқда экан.\nЁтоқхона бузилиши оқибатида миллий авиакомпаниянинг 47 нафар оиласи бошпанадан маҳрум бўлади.\n«Бизга ёрдам, ҳар қандай ёрдам керак. Бизнинг вазиятимизни ошкор қилиш ҳам катта ёрдам. Биз, «Туркменховаеллары» ходимлари Космонавтлар хиёбони кўчасидаги 263 уйдаги ётоқхона (собиқ «Лочин» меҳмонхонаси)да истиқомат қиламиз. Бу ерда 47 та оила бўлиб, ҳаммамиз «Туркменховаеллары»нинг ходимларимиз. Орамизда учувчилар, бортпроводниклар, техник-авиониклар, авиация хавфсизлиги ходимлари ва бошқа ишчилар бор. Ҳозир биз жудда ҳам оғир вазиятга тушиб қолганмиз», дея ёзмоқда бинода истиқомат қилувчилар.\nУларнинг сўзларига қараганда, одамларни кўчиришни тезлаштириш мақсадида уларни ишдан бўшатиш билан қўрқитишмоқда, айни дамда уйга сув, иссиқлик ва электр энергияси бериш тўҳтатилди, бироқ қишда уларнинг борадиган жойи йўқ. Аҳоли тайёр овқатни сотиб олишга мажбур бўлмоқда.\nАҳоли ёзган аризада таъкидланишича, бино Ашхобод мэри Шамуҳамет Дурдилиевнинг кўрсатмасига биноан бузилиши режалаштирилмоқда. Уларнинг шикоят қилишларича, «Туркменховаёллары» компанияси ходимларга бошқа турар-жой биноси беришни истамаяпти ва хоналарни ўз истаклари бўйича бўшатиб қўйишни талаб қилмоқда.\nАшхободдаги уйларни бузиш режаси Туркманистон президенти Гурбангули Бердимуҳамедовнинг Туркманистон пойтахтида Ашхобод-сити қуриш ғоясига тўғри келиб қолди.\nАзатлиқ маълумотларига кўра кўпмиллиардлик лойиҳанинг қурилишига йирик хорижий компаниялар, жумладан «Буиг-Батиман Интернасиональ» жалб қилинган.\nБердимуҳамедовнинг ҳукмронлик йилларида Ашхобод ва Туркманистоннинг бошқа минтақаларида ўн минглаб хусусий уйлар бузиб ташланди. Бундан аввал Туркманистон пойтахтида турар-жойларнингоммавий равишда бузилиши 2017 йилда Ашхободда бўлиб ўтган Жанг санъати ва Ёпиқ иншоатларда V Осиё ўйинлари арафасида кузатилган эди. Ўшанда минглаб аҳоли турар-жойларидан маҳрум бўлганди.


«Туркистоним-Тураним» кўргазмасида туркийзабон давлатлардан 120 рассом ўз асарларини намойиш этди\nTÚRKİSTAN. Kazinform – Бугун Туркий тилли давлатлар ҳамкорлик кенгаши саммити доирасида «Туркистоним-Тураним» симпозиумида иштирок этган рассомларнинг жаҳон даражасидаги асарлари кўргазмаси очилди, деб хабар беради Kazinform.\nТУРКСОЙ халқаро ташкилоти ташаббуси ва Туркистон вилояти ҳокимлиги кўмагида ташкил этилган тадбир Қозоғистон мустақиллигининг 30 йиллигига бағишланган. Кўргазманинг асосий мақсади туркийзабон халқлар ўртасидаги ҳамкорлик ва дўстликни, маданий алоқаларни мустаҳкамлаш, туркий маданият ва санъатни авлоддан авлодга етказиш, туркий тилли мамлакатларнинг таниқли рассомлари асарларини тарғиб қилиш ва ўзаро тажриба ва фикр алмашиш. Шунингдек, туркийзабон мамлакатларнинг маънавий пойтахти бўлган Туркистонни санъат тилида тарғиб қилиш.\nСимпозиум давомида ТУРКСОЙ Бош котиби Дуйсен Қасеинов рассомларга сертификатларни топширди ва уларни фахрий ёрлиқлар билан тақдирлади. Хорижий рассомлар номидан Қирғизистон Республикаси халқ рассоми Юристанбек Шиғаев ва Қозоғистон Бадиий академиясининг академиги Ерлан Айтуаров хорижий рассомлар номидан сўзга чиқиб, кўргазманинг аҳамияти ҳақида сўзлаб беришди.\nТаъкидлаш жоизки, симпозиумда рассомлар 5 кун давомида 120 дан ортиқ сифатли асар ёздилар.\n#Маданият #Туркий тилли давлатларнинг ҳамкорлик кенгаши\nҚозоғистонда «Алпамис» операси «Йил премьераси» дея тан олинмоқда


00:08 / 26.11.2016 8470\nҲеч қандай махсус мосламаларсиз баланд биноларни забт этиши туфайли "ўргимчак одам" деб ном олган таниқли франциялик алпинист Ален Робер Испаниянинг Барселонасидаги Агбар осмонўпар биносини забт этди. Бу ҳақда El Periodico нашри хабар бермоқда.\nНашр маълумотларига кўра, Роберга бу сафар ҳам ҳеч қандай эҳтиёт воситалари керак бўлмаган. Маълум қилинишича, француз бу бинони 2006 ва 2007 йилларда забт этган.\nАгбар минораси 38 қаватли бино бўлиб, Каталония вилоятининг энг баланд биноларидан ҳисобланади. Унинг баландлиги 145 метрни ташкил қилади.\n54 ёшли Робер антиқа натижалари туфайли Гиннесс рекордлар китобига киритилган. Унинг ҳисобида бутун дунё бўйлаб кўплаб забт этилган баланд иморатлар бор. Жумладан, француз Париждаги Total биноси, Куала-Лумпурдаги Петронас миноралари, Москва давлат университетининг бош биноси, дунёдаги энг баланд иморат – Дубайдаги "Бурж-Халифа" биносини забт этган.\nРобер аввалроқ журналистлар билан суҳбатда севимли машғулоти билан 65-70 ёшигача шуғулланиш истаги борлигини маълум қилган.\nЕЧЛ. "Ливерпуль" ўз уйида "Бавария" билан дуранг ўйнади, "Барселона" сафарда "Лион"ни енга олмади


Мақолалар мазкур саъна бўйича сараланган: Понедельник, 15 Февраль 2016\nВторник, 16 Февраль 2016 00:00\nМалакали юридик кадрлар ва қонун устуворлиги\nСуд-ҳуқуқ тизимини ислоҳ қилиш демократик ислоҳотларни янада чуқурлаштириш ва фуқаролик жамиятини ривожлантиришнинг устувор йўналишларидан биридир. Мазкур вазифанинг изчиллик билан амалга оширилиши ва соҳа ривожини, юқори малакали юридик кадрларсиз тасаввур этиб бўлмайди.\nЎзбекистоннинг жадал тараққиёти халқаро экспертлар нигоҳида\nЎзбекистон Республикаси Президенти Ислом Каримовнинг мамлакатимизни 2015 йилда ижтимоий-иқтисодий ривожлантириш якунлари ва 2016 йилга мўлжалланган иқтисодий дастурнинг энг муҳим устувор йўналишларига бағишланган Вазирлар Маҳкамасининг кенгайтирилган мажлисидаги маърузаси жаҳон ҳамжамиятида ҳам катта қизиқиш уйғотди.\nТехнологик янгиланиш самараси\nҚизилтепа туманидаги саноат корхоналарида амалга оширилаётган модернизациялаш тадбирлари ўз самараларини бермоқда. Жумладан, “Қизилтепа ун заводи” акциядорлик жамиятида рўёбга чиқарилган навбатдаги техник ва технологик янгиланишлар туфайли корхонанинг кунлик ишлаб чиқариш қуввати 50 тоннадан 90 тоннага етди.\nБарқарор фаолият кафолати\nСолиққа доир савол-жавоблар юзасидан Гулистон шаҳар давлат солиқ инспекциясига келган киши кўп вақт йўқотмайди. Масалан, мулк солиғи бўйича маълумот зарур бўлса, унга мазкур ҳужжатни фуқаролар ва тадбиркорлик субъектлари қабулхонаси мутахассислари қисқа фурсатда тайёрлаб беришади. Қолаверса, бу ерда мурожаат қилувчиларга идентификация рақамларини олиш, электрон рақамли имзо муддатини узайтириш сингари соҳага тегишли яна кўплаб хизматлар кўрсатилади.\nИқтисодий юксалиш омили\nИқтисодиёт ривожи кўплаб ижтимоий масалалар ечимига кенг йўл очади. Шу боис тараққиётнинг дунёга машҳур “ўзбек модели”да мазкур соҳанинг сиёсатдан устунлиги тамойили қатъий белгилаб қўйилган. Бу жойларда ишлаб чиқариш тармоқларини изчил ривожлантириш бўйича ҳаётга татбиқ этилаётган чора-тадбирлар ва уларнинг самаралари мисолида яққол ифодасини топмоқда.\nВатанга садоқат ифодаси\nЙигитларни муддатли ҳарбий хизматга тантанали кузатиш маросимлари давом этмоқда.\nЗукко ва ораста қизлар\nЎзбекистон Республикаси Олий ва ўрта махсус таълим вазирлиги ташаббуси билан “Соғлом она ва бола – юрт келажаги” мавзуида кўрик-танлов ўтказилди.\nОбод турмуш манзиллари\nҚишлоқ жойларда намунавий лойиҳалар асосида уй-жойлар барпо этиш давлатимиз томонидан аҳоли фаровонлигини юксалтириш мақсадида амалга оширилаётган ислоҳотларнинг ёрқин ифодасидир.\n«Ўзбекистон нафақат ўзининг тарихий ёдгорликлари ва бой маданияти, балки туризмнинг турли йўналишлари билан ҳам дунё аҳлини ўзига ром этмоқда»\nГерманиянинг Нойбург шаҳрида (Бавария федерал ери) юртимиз сайёҳлик салоҳиятига бағишлаб “Ўзбекистон — минг бир кеча мамлакати”, деб номланган тадбир ўтказилди.\nЎзбекистон — бағрикенг диёр\nНаманган вилоят ўлкани ўрганиш музейида “Ўзбекистон — бағрикенг диёр” мавзуида фотокўргазма ташкил этилди.


«Тренд бугун бор, эртага йўқ...» –...\n16.02.2021 00:06 0 3515\nКомил Алламжоновга кўра, ғазалхонлик, шеър, адабиёт илм эмас, ўзни юпатиш воситаси экан. Ғазал ўқиб, баҳру байт қилмай, илмни трендга олиб чиқиш керак деяптилар, деб ёзмоқда блогер Шаҳноза Соатова.\nМайлию, илмни адабиётга зид қўйиш ҳеч бир қуюшқонга сиғмайдиган гап. Худдики сериал олишяпти, ундан кўра мактаб қуринг деган мантиқсиз гап каби. Аввало, адабиёт, айниқса, мумтоз адабиёт – катта илм. Шу илм бўлмаганида, ҳозир умуман ўзбек тили ва миллати қолмасди балки. Қолаверса, бир йўлда кетаётган поезд вагонлари бир-бирига зид ҳаракатлана олмайди, шунчаки, айрим вагонларнинг ғилдираги бузилиб, таркибдан узилиб қолиши мумкин. Ривожланиш учун илм ҳам, миллатнинг қаддини кўтарадиган тарихий-бадиий сериал ҳам, мактаб ҳам, шеъру ғазал ҳам – ҳаммаси керак.\nИкки буюк адибнинг таваллуди бир ҳафтага тўғри келса, ғазалхонлик кўп бўлиши табиий. Бошқа пайтлар шу ҳам йўқ ўзи. Бунақа яхши ўйланмаган гапларни айтиш ярашмабди сизга, Комил Исмоилович. Адабиётни тинч қўйинг-да, бемалол илм-фанни трендга олиб чиқаверинг («Заковат»ни қутқаряпсиз, яхши, лекин бу ҳали илм-фанни трендга олиб чиқиш эмас).\nИбн Сино-ю Улуғбекка ҳам олим, ҳам шоир бўлишида адабиёт ҳалақит бермагани каби, сиз назарда тутаётган илм-фанни трендга олиб чиқишингизга ҳам у ҳалақит бермайди. Фақат илм-фанни трендга олиб чиқиб ҳам олим авлод тарбиялай олмаймиз, чунки трендлар бир кўпик, холос, бугун бор, эрта йўқ.\nҲақиқий илм-фанни ривожлантириш учун эса катта инвестиция ва амалий ишлар керак. Шундан гапиринг ундан кўра, – эътироз билдиради блогер.\nКомил Алламжонов Шаҳноза Соатова


Ражаб ойининг ҳикмати — Исломобод\nСиз шуердасиз Бош саҳифа → Ражаб ойининг ҳикмати\nРажаб ойининг ҳикмати\nislomobod Апрель 2, 2017 0 Изоҳ\nРажаб ойи муҳаррам ойларнинг биридир. Бу ойнинг муҳаррам ойлардан экани бандалар учун ҳикматдир. Аллоҳ таоло муҳаррам ойларни қуръони каримда зикр қилиб, уларни тўртта эканини баён қилган бўлса, пайғамбаримиз ўзининг ҳадисларида уларни учтасини — Зул қаъда, Зул ҳижжа ва муҳаррам кетма-кет, бирини эса Жумади ва шаъбон орасидаги Музарнинг Ражаби эканини баён қилганлар.\nАллоҳ таоло: “Ва Роббинг хоҳлаганини яратиб, хоҳлаганини ихтиёр қилур…”, деб марҳамат қилди. (Қасос 68). Аллоҳнинг ихтиёр қилиши – унинг Робб эканлигига, бирлигига, ҳикматининг мукаммаллигига, илми ва қудратига далолатдир. Аллоҳ таоло муҳаррам ойларни бандаларга ихтиёр қилиши, уларни ҳаёт давомида инсонийлиги, ожизлиги сабабли йўл қўядиган уруш-жанжал, келишмовчилик, бир-бири билан бўладиган хусумат, адоват шу каби қиладиган иллатларини тўхтатиб, тавба қилиб, бир-бирлари билан иноқликда ҳаёт кечиришлари учун берган имкониятидир. Мусулмонлар муҳаррам ойларда ўзидаги иллатларни тўхтатиб, муҳаррам ойидан сўнг давом эттириши эмас, балки, шу ойда ўзининг хато-нуқсонларини бартараф этиб, инсониятга, жамиятга манфаат етказадиган шахсга айланишидир. Хуллас, бандалар йил-ўн икки ойнинг тўрт ойида ўзларини тўғрилаб, нафс-ҳавосини жиловлаб олишлари, уларни Аллоҳнинг олдида ожиз банда эканлигини тез-тез эслаб туришидир.\nРажаб ойи кирса, набий соллаллоҳу алайҳи васаллам: “Аллоҳумма баарик ланаа фий ражабин ва шаъбана ва баллиғнаа Рамазона”, дер эдилар. Яъни, “Аллоҳим, Ражаб ва шаъбонда бизларга барака бергин ва Рамазон ойига етказгин”, деб дуо қилар эдилар. Саҳобалар, улардан кейин салафи солиҳларимиз Рамазон ойидан сўнг олти ой рўзани қабул бўлишини Аллоҳга дуо қилиб сўрашар, қолган ойларда Рамазонга етказишини дуо қилар эдилар. Ушбу ҳадиси шарифни уламоларимиз шундай таъбир қилганлар: “Ражаб – донни экиш ойи, Шаъбон – суғориш ойи, Рамазон – ҳосилни йиғиш ойи”, Ражаб ойида донни экмаган киши қандай қилиб Рамазонда ҳосилни териб олади?, яна айтган эканлар, “Ражаб булутни ҳайдаб келувчи шамол ойи, Шаъбон булут ойи, Рамазон ёмғир ойи” , Ражаб ойи булутни ҳайдаб келмаса, қандай қилиб Рамазонда Аллоҳнинг раҳмати ёғилади деган эканлар. Демак, мусулмонлар Ражаб ойидан бошлаб Рамазонга тайёргарлик кўриши лозим экан. Ушбу ойда Расулуллоҳ соллаллоҳу алайҳи васалламнинг суннатларига тобеъ бўлишимиз мақсадга мувофиқдир. Шу ойда У зот соллаллоҳу алайҳи васаллам сурункали рўза тутар эдилар ҳатто одамлар у киши оғизларини очмасалар керак деб ўйлардилар, гоҳида оғизлари очиқ юрганларини кўриб, рўза тутмасалар керак деб, ўйлаб қолишар эдилар. Ражаб ойида бошқа ойларга нисбатан ижтиҳодли бўлишимиз, Рамазон – имтиҳон ойига тайёргарлик кўришимиз керак бўлар экан. Имтиҳонга тайёргарлик кўрмаган талаба, имтиҳондан аъло баҳолар билан ўта олмаганидек, Рамазонга тайёр бўлмасдан борсак, амалимизда хато-нуқсонлар кўпайиб кетади. Бу ўринда қиладиган амалларимиз Аллоҳга холис ва Пайғамбаримиз соллаллоҳу алайҳи васаллам суннатларига хос ва мос бўлиши эътибор қилинади. Ражаб ойида хар-ҳил бидъат амалларга йўл қўймайлик! Ибодат ёлғиз Аллоҳга холис бўлмаса, Пайғамбаримиз соллаллоҳу алайҳи ва саллам тутган йўлларига мос келмаса, ибодат деган номга эга бўлмайди. Аллоҳ таоло: Сен: “Мен ҳам сизларга ўхшаган башарман. Менга, шубҳасиз, илоҳингиз битта “илоҳ” экани ваҳий қилинди. Бас, ким Роббига рўбарў келишни умид қилса, яхши амал қилсин ва Робби ибодатига биронтани шерик қилмасин”, дегин. (Каҳф: 110). Аллоҳим барчамизни Рамазонга саломат етказгин!!!\nХайруллоҳ Саттаров, Жомбой тумани бош имом хатиби.\nСАМАРҚАНДДА ЭНГ МАЪРИФАТЛИ ИМОМ-2019 ТАНЛОВИ ҒОЛИБЛАРИ АНИҚЛАНДИ


Раббимиз учун қийналганлар 1 — Dilkashradio.com\nРаббимиз учун қийналганлар 1\n“Кўзларимиз мақсадга тикилган бўлсин, чунки самодан бир нидо келгач, биз шу пайтгача қадрли бўлган нарсаларнинг барии, қадрсиз бўлиб қолди. Чунки Раббимизнинг ўзи самодан нидо билан келади.” Роберт Жефрей.\nАссалому алайкум қадрли биродарлар. Юқоридаги сўзларни Роберт Жефрей айтган. У Янги Гвинеядаги қабилаларга Исо Масихнинг хушхабарини етказган. У Исо Масих учун жуда кўп қийинчликларни бошидан кечирган. Иккинчи жахон уруши давомида қамоқда азоб чекан ва ўша ерда вафот этган… Бироқ бугунги сухбатимиз бутунлай бошқа бир одам хақида. Бу одамнинг хикояси сизларни албатта қизиқтириб қўяди. Эшитинг. «Менинг исмим Идрис Миах. Рафиқамнинг исми Рахана. Бизнинг етти, беш, уч ва бир ёшли тўртта қизимиз бор. Мен жуда яхши мусулмон эдим, бироқ Абу Баккар Сиддиқий деган ёмон бир мусулмонни билардим. Унинг ичиб маст бўлмаган куни йўқ эди. Қишлоғимизда хеч ким уни ёқтирмасди.\nАммо унинг бир иши хаммамизнинг нафратимизни уйғотди. У Масихий бўлди. Унинг уйига бир нечта Масихий кишилар келиб, Исо Масих хақида айтишибди. Шундан кейин Абу Исо Масихни қабул қилди ва Масихий бўлди. БУни билган қишлоқ оқсоқоллари келишиб, уни қишлоқдан хайдашга ва уйини ёқиб юборишга келишиб олишди. Биз йигирма беш кишилик гурух тузиб, унинг уйига бордик. Биз унинг уйига кутилмаганда боришни режалаштирдик. Унинг уйига яқинлашганимизда ичкаридан унинг ибодат қилаётганини эшитдик. У Исо Масихдан қишлоқдаги хар бир одамни кечиришини сўраётган эди. У «Раббим уларни кечир чунки уларни нима қилаётганларини билмайдилар”, — деб сўрарди. Йигирма беш кишининг хаммаси уйга тезроқ кириб, унга ташланишга шошилдик, бироқ кўринмас бир куч бизни уйга киришимизга тўсқинлик қилди. Хеч қайсимизни уйга киритмади. Хаммамиз бу ходисадан қўрқдик ва ортимизга қайтиб, уй-уйимизга тарқалдик.\nУйга боргач ухлай олмадим. Хаёлимдан Абунинг ибодати кетмасди. У улар нима қилаётганларини билмайдилар дедими? Унинг гапи тўғримикан? Мен ағдарилиб, ухлашга харакат қилдим, аммо ухлайолмадим. Нихоят тонгги соат 3 ларда чидай олмай, Абунинг уйига қайтиб боришга қарор қилдим. Мен унинг уйига бориб, ундан: “Исо ким?”, деб сўрадим. У менга Исо Масих гунохкорлар учун ўз хаётини берганини ва мен У орқали нажот топишим мумкинлигини айтди. Биз Исо Масих хақида тахминан 3 соатларча гаплашдик. ШУндан кейин мен Исо Масихдан мени кечиришини сўрадим ва хаётимни Унга топширдим. Исо Масих мени қутқарди! Мен Масихий бўлдим! Абунинг уйидан чиқиб уйга шошдим. Мендаги янгиликни хотинимга айтиб бердим. У хам болаларим хам Масихий бўлишди. Кўп ўтмай бу янгилик бутун қишлоққа ёйилди. Шундан сўнг қайнотам билан бирга қишлоқ оқсоқоллари бизни хукм қилишди.\nУлар хаммага далада ишлаш учун мени ишга олмасликларини буюрди. Шусиз хам хамма мендан нафратланар жон деб мени ишга олмасликка рози эдилар. Мен камбағалман, бир қарич ерим хам йўқ эди. Агар хеч ким мени ишга олмаса, қандай қилиб оиламни боқа оламан? Яна улар менга Исломга қайтишим учун етти кун мухлат беришди. Шундан кейин хам фикримни ўзгартирмасам, мени қишлоқдан хайдайдиган бўлишди. Худога шукрки улар хали хам мени қишлоқдан хайдашганлари йўқ. Менинг қизларимни эса Масихий бўлганимиз учун мактабдан хайдашди. Шунда хам мен хурсандман. Қалбимда Масих берган шодлик бор. Мен хаётимни ва оиламни Исо Масихга бердим. БУ совғам Худовандга ёқади деган умиддаман.\nРуҳонийликка тайинлаш 2 қисм


Умид Аҳмаджонов Японияда Олимпия ва Паралимпия ўйинлари ташкилий қўмитаси вице-президенти билан учрашди\n6 июнь, 2018, 10:23\nЎзбекистон Миллий олимпия қўмитаси Президенти Умид Аҳмаджонов Токиода бўлиб ўтадиган Олимпия ўйинларига кўрилаётган тайёргарлик ишлари билан бевосита танишиш, мусобақа ташкилий қўмитаси раҳбарлари билан учрашиш мақсадида Японияга жўнаб кетгани ҳақида хабар бергандик.\nБугун МОҚ раҳбари кунчиқар юртда 2020 йилги Токио Олимпия ва Паралимпия ўйинларини ўтказиш бўйича ташкилий қўмитаси ва мамлакат спорт ассоциацияси вице-президенти, Япония вакиллар Палатаси аъзоси Тошиаки Эндо билан кўришди. Учрашув давомида томонлар Олимпия ва Паралимпия ўйинларига кўрилаётган тайёргарлик, ҳамкорлик алоқаларини ривожлантириш, ташкилий ва бошқа масалалар бўйича фикр алмашишди.\n«Токиодаги Олимпия ўйинларида Ўзбекистон катта спорт делегацияси билан иштирок этишни режалаштирмоқда. Зиммамизда айни пайтда қандай масъулият турганини жуда яхши ҳис қилиб турибмиз. Мақсадимиз Риодаги Олимпия ўйинларидан ҳам яхшироқ натижа қайд этишдир. Биз навбатдаги Олимпия ўйинларига тайёргарликни аллақачон бошлаб юборганмиз. Ўйинлар бошланишига яқин мамлакат иқлимига, маҳаллий шарт-шароитга мослашиш мақсадида спортчиларимиз учун айнан Японияда ўқув-машғулот йиғинлари ташкил қилиб бериш фойдадан ҳоли бўлмайди. Бу масалада бизга ёрдам берасиз деган умиддаман», – деди МОҚ Президенти учрашув чоғида.\nТокиога сафари давомида Умид Аҳмаджонов шунингдек, Япония Миллий олимпия қўмитаси президенти Цунэкадзу Такэда билан ҳам учрашади. Томонлар ўзаро ҳамкорлик алоқаларини мустаҳкамлаш, яқинлашиб келаётган Олимпия ўйинларига олиб борилаётган тайёргарлик юзасидан ўзаро фикр алмашадилар.\nУчрашув якунида Умид Аҳмаджонов Тошиаки Эндога Миллий олимпия қўмитаси номидан эсдалик совғасини ҳам топширди.\nМаълумот учун, Умид Аҳмаджонов Япониядан тўғри Россия пойтахти Москва шаҳрига йўл олади. У ерда FIFA Конгрессида иштирок этиб, футбол бўйича жаҳон чемпионатининг очилиш учрашуви – Россия-Саудия Арабистони терма жамоалари ўртасидаги баҳсни “Лужники” стадионининг мартабали меҳмонлар ложасидан томоша қилади.


Қайнар меланоидеси (Melanoides kainarensis)\n2 (VU:R): Жанубий Туроннинг заиф, табиатан камёб, локал тарқалган эндемик реликт тури.\nКарнабчўлдаги Бошҳовуз булоғи. Ўзбекистондан ташқарида: Туркманистон, Афғонистон.\n5-8 йил яшайди. Кўпайиши бир жинсли, эркаклари жуда камёб. Тухумлари кам, улар махсус бўлмада ривожланади ва ундан ёш моллюскалар чиқади. Бактерия пўпанаклари ва микро сув ўтлари билан озиқланади.\nЛокал популяцияларда ҳар квадрат метрда 120 тагача бўлиши мумкин.\n5-8 йил яшашади. Кўпайиши бир жинсли, эркаклари жуда камёб. Тухумлари кам, улар махсус бўлмада ривожланади ва ундан ёш моллюскалар чиқади. Бактерия пўпанаклари ва микросувўтлари билан озиқланади.\nБулоқларда сув ҳажмининг ўзгариши, сув ҳароратининг пасайиши, ҳавзаларнинг ифлосланиши.\nЯшаш жойларини муҳофаза қилиш, сув ҳавзаларида гидрорежим барқарорлигини таъминлаш, уларни ифлосланишдан сақлаш лозим.


Шонли йўлни босиб ўтган нашр - zarnews.uz\nШонли йўлни босиб ўтган нашр\nМатбуот соҳасидаги илк фаолиятимни Самарқанд вилоятининг "Ленин йўли" (ҳозирги "Зарафшон") газетасида машинисткаликдан бошлаганман. Филология фанлари доктори, профессор Нуриддин Шукуров бош муҳаррир, муҳаррир ўринбосари Ўзбекистонда хизмат кўрсатган журналист Аҳмаджон Мухторов эди.\nГазета ўз тарихи мобайнида шонли йўлни босиб ўтди. Нашрга урушдан кейинги йилларда ёзувчи Шароф Рашидов бош муҳаррирлик қилган. Унинг бағрида соҳанинг не-не оловқалб, фидойи намояндалари меҳнат ва ижод қилишган. Бу газетада бугунги кунда фейсбук ўқувчиларига яхши таниш Фармон Тошев бошчилик қилиб келмоқда.\nГазета даргоҳига катта муҳаббат билан кириб келганман. Хаёлимда бу ишдан улуғроқ ва муҳимроқ касб-кор мен учун бошқа йўқдек туюларди. Ишимиз ниҳоятда кўп, машинка бюросида тиқиллаган овози бир минут ҳам тинмасди. Кечалари корректурада ҳам қолиб, тонгда чиқадиган газетанинг хатосини тузатиш билан машғул эдик. Вақти келиб, мени адабиёт бўлимига ўтказишди. Журналистикадаги биринчи устозим - шоир Суръат Орипов эдилар. Суръат ака ҳазилкаш, очиқ кўнгил, камтарин, камсуқум одам эди. Суръат акани сўраб редакцияга жуда кўп одам келарди.\nБекорга эмас, Суръат ака ҳамманинг дардига дармон бўларди, мушкулини осон қилишга ёрдам берарди. Ҳамиша, ҳар куни икки-учта одам Суръат акага эргашиб юрарди. Суръат акани вилоят ташкилотларида ҳамма танирди, ҳеч ким сўзини икки қилмасди. Ажаб бир беғубор инсон эдилар...\nГазетада турли йилларда таниқли ижодкорлар - Хосият Бобомуродова, Нусрат Раҳматов, Миршариф Хўжаев, Асад Дилмуродов, Ҳабибулла Темиров каби қанчадан-қанча ижодкорлар ишлашган.\nМен бугунги кунда матбуот ва оммавий ахборот воситаларида ишлаб, соҳанинг барча мураккабликларини енгиб келаётган касбдошларимизни байрам билан муборакбод этаман ва ҳорманг, ҳамиша бор бўлинг, дейман.\nТеглар: ОАВ ходимлари куни\nЙигирма биринчи аср - журналистлар асри\nЭркинжон Турдимов матбуот ва оммавий ахборот воситалари ходимларини табриклади\nҚримдан мактуб: Енгилликни оғирлик яратади


Вакцина олмаган Ўзбекистон фуқаролари Россияга киритиладими? - XABAR.INFO\nССВ ҳузуридаги Коронавирусга қарши курашиш штаби аъзоси Севара Убaйдуллаева АОКАда бўлиб ўтган брифингда аҳолидан келган саволларга жавоб берди.\n— Турмуш ўртоғим коронавирус инфекциясига қарши умуман вакцина олмаган. У жорий йил 25 август куни Россия Федерациясига учиб кетиши лозим. Айтингчи, турмуш ўртоғим аэропортда ҳеч қандай тўсиқ ёки муаммога дуч келмайдими?\n— Бугунги кунда “COVID-19” инфекциясидан ҳимояланиш учун ҳар бир мамлакат ўз тартиб-қоидаларини ишлаб чиқмоқда. Айтиш лозимки, бундай тартиб юртимизда ҳам ўрнатилган бўлиб, бу – халқимизни коронавирус инфекциясидан ҳимоя қилишнинг асосий кўрсаткичларидан бири саналади.\nШу маънода, агар турмуш ўртоғингиз ҳозиргача вакцина олиб улгурмаган бўлса, у айни пайтда Россия Федерациясининг Ўзбекистон фуқароларига қўйилган талаблари асосида ушбу давлатга киритилади. Яъни бугунги кунда мазкур мамлакатга кирувчи Ўзбекистон фуқаролари “COVID-19”га қарши тўлиқ эмланган ёки касалланиб, антитаначалар ҳосил қилган бўлса, ПЗР-тест топшириши шарт бўлмайди ва улар жорий йил 11 июнда Россияда ўрнатилган тартибга кўра, вакцина олганлик сертификати ёки касалланиб чиққандан кейинги маълумотнома билан ушбу давлатга кира оладилар. Вакцина олмаган ёки касалланиб, антитаначалар ҳосил қилмаган фуқаролар эса 5 кун давомида 2 марта ПЗР-тест натижаси манфий чиққан тақдирдагина Россия Федерациясига киритилади.\nБундан ташқари, Россия Федерациясида ўрнатилган тартибга кўра, жорий йил 1 сентябрдан Ўзбекистон фуқаролари “Путешествую без COVID-19” номли мобил дастурдан рўйхатдан ўтишлари ва ушбу мамлакатга киришдан 3 кундан кўп бўлмаган муддатда топширилган ПЗР-тест натижаси олдиндан киритилиши ва ушбу мобил дастур орқали бу ҳолат таҳлилидан сўнг мазкур давлатга киришга рухсат этилиши ёки йўқлиги белгиланди.\n1-синф ўқувчиларига аталган «Президент совғалари» ҳудудларга жўнатилди\nНавоийлик тадбиркор Президент билан суҳбатда: “Сиз келганингиздан биз “дух” олдик” (видео)


Атир ифорини сақлаб қолишнинг 7 асосий қоидаси » Ўзбекистон янгиликлари – Zamin.uz\n15-07-2016 | 10:16\nZAMIN.UZ / LIFE STYLE / 15 Июл 2016 года537\nАтир ифорини узоқроқ сақлаш, унинг умрини узайтириш учун нима қилиш керак? Атирнинг узоқ муддат сақлаш учун қоронғи, ҳаво кирмайдиган жойда сақлаш лозим, қуйида унинг 7 асосий қоидаcи билан сизни “Lady.mail.ru” нашрига асосланиб “Даракчи” таништиради. 1. Ёруғликдан асрашПарфюмерия хом ашёси молекуласининг таркиби ўзаро кимёвий реакцияга киришувчи альдегид, спирт, эфир, терпен, лактонлардан иборатдир. Қуёш нури кимёвий реакцияга киришиш жараёнини тезлаштириши оқибатида муаттар ҳид йўқолади. Ҳозирги пайтда ишлаб чиқарилган атирларга махсус антиоксидантлар ва кимёвий жараённи секинлаштирувчи ингибитор моддаси қўшилса-да, бу жараённи тўхтатишнинг иложи йўқ. Шунинг учун атирни узоқ муддат сақлашнинг энг яхши йўли уни қоронғиликда асрашдир.2. Қиздириб юбормаслик Атирларни сақлашнинг энг оптимал ҳарорати 17-22 даража бўлиши лозим. Юқори ҳарорат суюқликнинг рангини ўзгартириб, уни лойқалантириб қўяди, унинг ҳиди ҳам ўзгаради, бора-бора сасиб қолади. Аксарият аёллар атирни музлаткичда сақлаш лозим, деб ҳисоблайди. Аммо бу хато фикр. Чунки +5 даражали ҳароратда асосан альдегид, цитрусли, мушкли реактив парфюмерия маҳсулотларини сақлаш мумкин.3. Ҳаво ўтказмаслик Бу қоида пульвизатор-спрейи бўлмаган сплэш-атир шишаларга тегишлидир. Бундай шишали атирлардан фойдалангандан кейин қопқоғини маҳкам беркитиш зарур. Ҳаво таркибидаги кислород кучли оксидловчи хусусиятга эгадир, у парфюмерия суюқлиги билан кимёвий реакцияга киришиши мумкин. Бу жараённи оғзи очилган винонинг тезликда оксидланиши билан тенглаштириш мумкин. Шиша ичида қолган вино таъми бир ҳафтадан кейин ўзгаради. 4. Намликни назорат қилиш Ҳароратнинг кескин ўзгариши таъсир қилишидан ташқари, атирларга оптимал даражадаги намлик керак. Атирни намлик юқори бўлган, иссиқ ваннада сақлаб бўлмайди, акс ҳолда бузилиш жараёни тезлашади. Исситиш батареяси ёнидаги токча ёки жавон ҳам яхши жой эмас, чунки бу ерда ҳаво жуда қуруқ бўлади. Атирни сақлаш учун энг қулай жой қуёш нури тушмайдиган, эшиги маҳкам ёпиладиган шкафдир.5. Атирни қўлингиз ёрдамида суртманг Пульверизатори бўлмаган атир сотиб оладиган бўлсангиз, ҳеч қачон атирни бармоғингиз ёрдамида суртманг. Чунки атирга тери ва унда мавжуд ёғлар тушади, қарабсизки, атирнинг таркиби бузилади.6. Атирни қутисида сақлаш шарт эмас...Атир сотиб олган кунимиз уни қутисидан чиқариб, қутини ирғитиб юборишга ҳаракат қиламиз. Чунки ундан фойдаланаётганда ҳар куни қутидан чиқаришга эринамиз. Қутини олиб қўясизми, йўқми хоҳишингиз. Атир коллекция қилувчилар уларни таснифлаш учунгина қутида сақлашади. Бундан ташқари қути атир шишасини турли шикастлардан сақлайди. Агар жавонингизда 5-6 та атир шишаси турган бўлса, уларни қутида сақлаш шарт эмас.7. …сақлаш муддатига ҳам эътибор бериш лозим “Истеъмолчилар ҳуқуқини ҳимоя қилиш тўғрисидаги Қонун”га биноан атирларнинг устида сақлаш муддати 3-5 йил деб кўрсатилган. Сақлаш муддати ўтиб кетган атирларни ташлаб юборишга шошилманг. Озиқ-овқат маҳсулотларининг, дори-дармоннинг сақлаш муддати тугаган бўлса, уларни ташлаб юбориш керак, аммо яхши шароитда сақланган атирларнинг умри чегараланмаган. Бундай атирларни мерос сифатида қолдириб, ҳатто асрлар давомида ишлатиш мумкин. Унинг ҳиди ўзгариши мумкин, аммо таркиби бузилмайди.\nЎқишни тавсия қиламиз Рўзадор атир ишлатса бўладими?


От спорти ва зотдор отлар етиштириш бўйича президент қарори\n06:19 20 Феврал 2018\n19:46 19.06.2017 (Янгиланган 19:51 19.06.2017) Ҳавола олиш\nЎзбекистон От спорти федерацияси бундан буён зотдор отларнин етиштириш билан ҳам шуғулланади. Бунинг учун федерация ихтиёрида махсус фонд ташкил қилинади. Шундай қилиб, зотдор, спорт ва хизмат отларини етиштириш ва селекция қилиш билин ягона тизим шуғулланади.\nTOШКЕНТ, 19 июн — Sputnik. 15 июнда қабул қилинган 3057-сонли президент қарорига биноан Ўзбекистонда йилқичилик ва от спортини ривожлантириш бўйича бир қатор муҳим ишлар амалга оширилади, деб хабар қилмоқда Sputnik мухбири.\nУшбу мақсадда Қашқадарё вилоятида, "Ўзбекнефтегаз" миллий компанияси ёрдамида Қорабайир зотли отларини етиштириш ва селекция қилиш мажмуаси яратилади.\nТошкент ҳокимияти эса, бирданига иккита мажмуа — Ахалтеке зотли отлари етиштириш бўйича "Ўзбегим отлари" ва спорт отлари етиштириш бўйича "Ўзбек спорт отлари" мажмуалари қуришни ўз зиммасига олди.\nЗотли отлар селекцияси билан бир қаторда Тошкент Отчопари ҳам қайта таъмирланиб Халқаро от спорти федерацияси талабларига жавоб берадиган даражада жиҳозланади.\nХусусан, ипподромда отларни карантинда сақлаш ва ветеринария маркази пайдо бўлади. Шунингдек, бу ерда от спорти бўйича Республика тренер ва судъялар маркази, ветеринар ва тақачилар мактаблари пайдо бўлади.\nЯна бир катта янгилик, бу Ўзбекистон От спорти федерацияси бундан буён зотдор отларнин етиштириш билан ҳам шуғулланади. Бунинг учун федерация ихтиёрида махсус фонд ташкил қилинади. Шундай қилиб, зотдор, спорт ва хизмат отларини етиштириш ва селекция қилиш билин ягона тизим шуғулланади. От спорти федерацияси ва йилқичилик фонди барча солиқлардан озод қилинди.\nЮқорида айтилган ишлардан ташқари, Ўзбекистонда умумий ҳисобда йилқичилик ва зотдор отлар етиштирувчи хўжаликлар фаолиятига ёрдам берилади. Ушбу мақсадга эришиш учун Мирзиёев махсус ташкил қилинган ишчи гуруҳга 2021 йилга қадар мўлжалланган Ўзбекистонда зотдор отлар етиштириш ва от спортини ривожлантиришга қаратилган чора тадбирлар ишлаб чиқишни топширди.


Жанубий Кореянинг Андонг шаҳрида ўтказилган фестивалда санъаткорларимиз ютуғи » Государственная филармония Узбекистана\nЖанубий Кореянинг Андонг шаҳрида ўтказилган фестивалда санъаткорларимиз ютуғи\n“Корейс маънавий маданиятининг пойтахти” сифатида танилган Жанубий Кореянинг Андонг шаҳрида 27 сентябрдан 6 октябргача “ Andong Mask dance festival 2019” деб номланган фестиваль бўлиб ўтди. Ушбу фестивални Андонг туризм маркази ташкиллаштирди. Андонг шаҳри йирик сайёҳлик ва маданий марказ сифатида танилган бўлиб, у ерда кўплаб қадимий анъаналар сақланиб қолинган. Шаҳардан келган миллий корея ниқоблари сайёхлар орасида машхур ҳисобланади. Фестивалда ўн учта давлатдан йигирма саккизта иштирокчи қатнашди. Қувонарли томони шундаки, фестивалда Ўзбекистон давлат филармонияси тасарруфидаги “НАВРЎЗ” ашула ва рақс ансамбли ҳам қатнашиб "Оммавий йўналиш"да олтин мукофотга сазовор бўлишди. "Якка ижрочилик йўналиши"да "НАВБАХОР" ансамблидан Кенжебаев Шерзод ҳам "Олтин мукофот"ни хамда Зиёева Ситора бронза мукофотни эгаллашди.\n“Наврўз” ашула ва рақс ансамбли 2011 йил 11 ноябрда Бадиий ва академик жамоалар дирекцияси қошида ташкил топган. Ансамбл кўплаб давлат тадбирлари ва қабул маросимларида фаол иштирок этиб келаётган жамоалардан бири ҳисобланади. Ансамбл жамоаси миллий рақс санъати билан замонавий рақс санъатини уйғунлаштириш йўлида ўз изланишларини олиб бораётган жамоа сифатида бошқа ансамбллардан фарқланиб туради. Жамоа ижодий ходимлари салоҳияти бўйича етарли малакага эга санъаткорлардан иборат. Бугунги кунда таниқли хонандалар билан бир қаторда ёш иқтидорли балетмейстер Зарина Аҳмедова бошчилигида раққосалар гурухи умумхалқ байрамлари ва давлат концерт дастурларида фаол иштирок этиб келмоқдалар.\n- “Андонг шахри бизда жуда илиқ таассурот қолдирди. Биринчи кундан бизни самимий мехмондўстлик билан кутиб олишди. Олдин ҳам бундай фестиваллар ҳақида эшитган эдим, аммо, унда ўзимиз ҳам қатнашиб миллий рақс санъатини, Ўзбекистон маданиятини ўзга давлатларга тарғиб қилишдан бошимиз кўкка етди. “Наврўз” ашула ва рақс ансамбли миллий рақс ва миллий қўшиқларимиз билан чиқишлар қилдик. 28 сентябрь куни Ўзбекистон маданият кунларининг очилиш маросими бўлиб ўтди. Куй қўшиқлардан ташқари Ўзбекистон рассомлари ва хунармандлари томонидан ижодий ишлар тақдим этилди. Миллий либосларимиз кўргазмаси ҳам ташкил этилди. Биз ўзга миллат вакилларининг ҳам маданиятини, урф-одатларини, қадриятларини, санъатини ўргандик. Бошқа давлатнинг рақсларини кўриб, бирибир ўзимизнинг миллий рақсларимиз жозибалилиги билан ажрилиб туришини яна бир бор англадим. Ғолиб бўлганимиз ҳам бизга илхом бахш этди. Ўзбекистон маданияти, санъати ривожига ўз хиссамизни қўшаётганимиздан мамнунмиз ва байроғимизни бунданам юксак чўққиларга олиб чиқишга ҳаракат қиламиз” – деб жўшиб гапирди “Наврўз” ашула ва рақс ансамблининг раққосаси Азиза Қодирова.\nДунё миқёсида бундай фестивалларнинг кўпайишига ва Ўзбекистон Давлат филармониясининг бошқа жамоалари ҳам фахрли марраларни қўлга киритишига ишонамиз ва “Наврўз” ашула ва рақс ансамблининг келгуси ишларига омад тилаб қоламиз.\n9-10-2019, 14:34 1 021 0\n“Бухоро мавжлари” ашула ва рақс ансамбли фестивал жараёнида\n“Бухоро мавжлари” ашула ва рақс ансамбли Гран-при соҳиби бўлди


hidoyat.uz – “Мовароуннаҳр” нашриётининг сайти - Қaноат фазилатдир\n2017 йил 3 июн\nҚуръони каримда марҳамат қилинади: “Аллоҳ баъзиларингиздан баъзиларингизни ризқда юқори қилиб қўйди...” (Наҳл, 71).\nРасулуллоҳ (соллаллоҳу алайҳи ва саллам): “Ҳақиқий бойлик мол-мулкнинг кўплигида эмас, балки ҳақиқий бойлик нафснинг тўқлигидадир” (Муттафақун алайҳ), деганлар. Қаноат – инсоний фазилатларнинг энг олийси. Бундай хислатли киши бахиллик, ҳасад каби иллатлардан холи бўлади, хотиржам ҳаёт кечиради.\nҚаноатли киши тақдирига ёзилган ризқига рози бўлиб, ҳар қанча ҳаракат қилганида ҳам, фақат Аллоҳ белгилаб қўйган ризққагина эга бўлишини англаб етгани учун мол-дунёга ҳирс қўймайди.\nБу борада Расулуллоҳ (соллаллоҳу алайҳи ва саллам) ҳаёт тарзлари барчамиз учун намунадир. Маълумки, у зот ўзлари ва оила аҳллари учун оддий ва камтарона ҳаёт тарзини ихтиёр этгандилар. Бунинг сабаби тўкин ҳаёт кечириш имкониятлари йўқлигидан ёки ноиложликдан эмас, балки оддий, камтарона кун кўришни афзал билганларидандир.\nРасулуллоҳ (соллаллоҳу алайҳи ва саллам)нинг жуфти ҳалоллари гўё қаноатсизлик қилиб, у зотдан тоқатларидан ортиқ нарсани талаб қилганларида, Аллоҳ таоло “Тахйир” оятини нозил қилди: «Эй Пайғамбар! Хотинларингизга айтинг: “Агар сизлар дунё ҳаётини ва унинг зебу зийнатларини истайдиган бўлсангиз, у ҳолда, келингиз, мен сизларни (ўша нарсалар билан) баҳраманд қилай ва яхшилаб кузатай (талоқ қилай)! Борди-ю, Аллоҳни, Унинг пайғамбарини ва охират диёрини истайдиган бўлсангиз, у ҳолда Аллоҳ сизларнинг орангиздаги чиройли амал қилувчилар учун улкан мукофот (жаннат)ни тайёрлаб қўйгандир” (Аҳзоб, 28–29). Шунда улар Аллоҳ ризосини, Расулуллоҳ (соллаллоҳу алайҳи ва саллам) билан бирга яшашни афзал билиб, охират саодатини ихтиёр этганлар ва борига қаноатда бўлиб ҳаёт кечирганлар.\nДемак, хотинлар эрларидан, фарзандлар эса ота-оналаридан уларнинг тоқатлари етмайдиган нарсани талаб қилмасликлари керак. Лекин ҳозирги кунда баъзи қаноатсиз аёллар эрлари қандай бўлмасин, кўп пул топишини талаб қилишади. Натижада эркак киши турли машаққатларга дучор бўлади.\nПайғамбаримиз (соллаллоҳу алайҳи ва саллам) бундай марҳамат қилганлар: “Эҳтиёжидан ортмайдиган ризққа эга бўлиб, Аллоҳ берган ана шу ризққа қаноат қилиб яшаган мусулмон киши, батаҳқиқ, нажот топибди” (Имом Муслим ривояти).\n306 марта ўқилган.


Қрим мустақиллик, АҚШ ва Европа эса санкция эълон қилди\nХалқаро ҳамжамият якшанба кунги референдумни Қримнинг Россия томонридан зўравонлик билан босиб олиниши дея баҳоламоқда.\nУкраинанинг Қрим Мухтор минтақаси мустақиллик эълон қилиб, Россия Федерациясига қўшилиш учун расман ариза берди. Айни пайтда, АҚШ Европа Иттифоқи референдум натижасида Қримни Украинадан аннексия қилишга тараддуд кўраётган Россия ҳукумати амалдорларига нисбатан душанба куни санкциялар жорий қилди.\nҚрим мухтор минтақаси пармламентида душанба куни ўтказилган овоз беришда 100 депутатдан 85 нафари қатнашди. Овоз берганлар Қримни мустақил деб эълон қилиш ва Россияга қўшилиш учун расман мурожаат қилиш қарорини маъқуллади.\nМазкур қарорда шунингдек, Украинага қарашли давлат мулкининг барчаси национализация қилиниши ҳам маъқулланди.\nҚрим парламенти аъзолари БМТ ва бошқа мамлакатлардан янги мустақил давлатни тан олишни сўрашди. Қрим парламенти делегацияси бундан кейинги қадамларни муҳокама қилгани Москвага жўнаб кетди.\nПарламент қарори якшанба кунги референдумда қатнашган қримлик сайловчиларнинг 96,8 фоизи Украинадан ажралиб чиқиш учун овоз бериши ортидан қабул қилинди.\nҚрим парламенти шунингдек, Украина гривнаси билан биргаликда, иккинчи валюта сифатида, Россия рублини ҳам муомалага киритишни маъқуллади. Мазкур қарорга кўра, украин валютаси Қрим ҳудудида 2016 йилнинг 1 январига қадар амал қилади.\nҚрим парламенти раиси Владимир Константиновнинг минтақадаги Украина ҳарбий қисмлари тарқатиб юборилади, деган сўзларидан иқтибос келтирилмоқда.\nҚрим Бош вазири Сергей Аксёнов 30 март куни минтақадаги соатлар Москва вақтига ўтказилишини эълон қилди.\nРеферендум Украина ҳукумати ва ғарб давлатлари томонидан ноқонуний дея рад қилинди. Украина Олий радаси референдумдан бир кун аввал Қрим парламентини тарқатиб юбориш тўғрисида қарор қабул қилди.\nРоссия Давлат думаси раисининг ўринбосари мамлакат парламенти "яқин келажакда" Қримни Россияга қўшиш масаласини кўриб чиқади, дея билдирди.\nДушанба куни АҚШ Президенти Барак Обама Қримни босиб олган Россия ҳукуматининг етти амалдори, жумладан президент Владимир Путинга яқин бўлган икик расмийга нисбатан молиявий активларни музлатишга доир санкциялар жорий қилинганини эълон қилди.\nЕИ Ташқи сиёсат бўйича олий комиссари Кэтрин Эштон душанба куни қилган чиқишида Европа санкцияларни жорий қилишда Россияга “иложи борича қаттиқроқ сигнал” жўнатиши керак, дея баён қилди.\nПольша Ташқи ишлар вазири Радослав Сикорски, Қримда ўтказилган референдумни Украинага қарашли яриморолнинг Россия томонидан зўравонлик билан тортиб олиниши дея атади.\n- Биз Қримнинг “аншлюс” қилинишига гувоҳ бўлиб турибмиз ва бу халқаро ҳамжамият томонидан жавобсиз қолдирилмаслиги керак. Референдум конституцияга зид бўлди, ноқонуний бўлди ва Қримнинг танлови халқаро ҳамжамият томонидан тан олинмайди. Шу сабабдан ЕИ айтган сўзи устидан чиқади, деди Польша вазири.\nРоссия Қримда ўтказилган референдум халқаро қонунларга мос тарзда ўтказилганини иддао қилишда давом этмоқда.\nКремль матбуот хизматининг маълум қилишича, Россия Президенти Владимир Путин сешанба куни, Тошкент вақти билан соат 16.00да, парламент ялпи сессиясида чиқиш қилиб, Қримни Россия таркибига қабул қилиш масаласи ҳақида гапиради.\nРоссия парламентининг нуфузли вакаиллари Қримнинг аннексия қилиниши вақт масаласи эканини айтмоқда.\nАйни пайтда, Украина парламенти душанба куни заҳирадаги 40 минг кишини сафарбар қилиш тўғрисидаги президент қарорини маъқуллади.\nУкраина Миллий хавфсизлик ва мудофаа кенгаши котиби Андрий Парубий парламент олдида қилган чиқишида сафарбар қилинган заҳирачиларнинг 20 минг нафари қуролли кучлар сафига ташланиши, иккинчи ярми эса янги тузилаётган Миллий гвардияга жалб қилинишини маълум қилди.


Ўзбекистон ташқи ишлар вазири АҚШ делегацияси билан икки томонлама (...)\nЎзбекистон ташқи ишлар вазири АҚШ делегацияси билан икки томонлама ва кўпқиррали ҳамкорликнинг долзарб масалаларини муҳокама қилди\nЎзбекистон Республикаси Ташқи ишлар вазири Абдулазиз Комилов бугун Америка Қўшма Штатлари Халқаро тараққиётни молиялаштириш корпорацияси бош ижрочи директори Адам Болер бошчилигидаги делегацияни қабул қилди, деб хабар қилмоқда “Дунё” АА мухбири.\nТИВ маълум қилишича, делегация таркибидан АҚШ Халқаро Тараққиёт Агентлиги (ЮСАИД) администратори ёрдамчиси вазифасини бажарувчи Хавьер Педра, Давлат департаментининг глобал аёллар муаммолари бўйича идораси раҳбари, алоҳида топшириқлар бўйича элчи Келли Кюрри ҳам ўрин олган.\nУчрашув чоғида кўп қиррали Ўзбекистон-АҚШ муносабатларини янада чуқурлаштириш, Марказий Осиёдаги минтақавий интеграцияни мустаҳкамлашда ҳамкорлик қилиш, Марказий ва Жанубий Осиё давлатлари ўртасидаги ўзаро боғлиқликни фаоллаштириш масалалари муҳокама қилинди.\nТомонларнинг Стратегик шериклик мулоқотини йўлга қўйиш тўғрисидаги қарори мамнуният билан қайд этилиб, бу Ўзбекистон ва АҚШ ўртасида барча йўналишлардаги узоқ муддатли ҳамкорликни ривожлантиришга замин яратиши таъкидланди.\nТомонларни иқтисодий тараққиёт, қишлоқ хўжалиги ва соғлиқни сақлаш тизимини модернизация қилиш каби устувор соҳаларида биргаликда ишлашга тайёрлик билдирилди.\nАмерика томони Ўзбекистоннинг гендер тенглик таъминлаш, мамлакатнинг сиёсий, иқтисодий ва ижтимоий ҳаётида аёлларнинг роли ва мавқеини мустаҳкамлаш борасида эришган ютуқларини юқори баҳолади.\nИқтисодий алоқалар ва савдони рағбатлантиришга йўналтирилган минтақалараро инвестиция ва инфратузилма лойиҳаларини барпо этишнинг амалий жиҳатларига алоҳида эътибор қаратилди.\nУчрашувда икки томон кун тартибининг бошқа масалалари юзасидан ҳам фикр алмашилди.\nМузокараларда АҚШ элчиси Дэниэл Розенблюм иштирок этди.\nЭслатиб ўтамиз, 7 январь куни АҚШ, Ўзбекистон ва Қозоғистоннинг “Марказий Осиё инвестициявий шериклиги” ташаббуси йўлга қўйилгани тўғрисидаги Қўшма баёноти эълон қилинган эди. Томонлар беш йил давомида Марказий Осиё ва умуман минтақада хусусий сектор ва иқтисодий алоқаларни ривожлантиришга хизмат қиладиган лойиҳаларни қўллаб-қувватлаш учун 1 миллиард доллардан кам бўлмаган миқдорда маблағ жалб қилишга келишиб олди.